text:
Go Nna le Botho Jwa Modimo
Nka Nna Jang le Mekgwa e Mentle?
Tsela ya go Itumela—Go Kgotsofala le go Abela ba Bangwe
Batho ba le bantsi ba re dithoto tse dintsi le dikhumo di dira gore motho a itumele. A mme madi le dithoto di dira gore motho a nne a itumetse?
Itumelele Masego a go Abela ba Bangwe
Go aba go dira gore wena le batho ba bangwe lo itumele. Go dira gore batho ba dirisane sentle ba bo ba nne ditsala. O ka dira eng go itumelela go aba?
Baebele ya Reng ka go Leboga?
Go leboga go na le melemo e mentsi thata. Go ka go thusa jang e bile o ka go bontsha jang?
Go Nna Bonolo—Sesupo sa Gore Motho o Botlhale
Ga go motlhofo go nna o ritibetse fa o sa tshwarwe sentle, le fa go ntse jalo, Baebele e kgothaletsa Bakeresete gore ba nne bonolo. Ke eng se se ka go thusang gore o nne le nonofo eno?
Tsela ya go Tokafatsa Bopelotelele Jwa Gago
Fenya go nna pelokhutshwane le diphelelo tsa gone tse di bosula ka go dirisa dintlha tseno tse nnè.
Tsela ya go Itumela—Go itshwarela
Fa motho a nna a galefile e bile a sa itshwarele ba bangwe ga a ka ke a itumela.
Melemo ya go Ikanyega
Maitemogelo a bangwe ba nnileng le one a bontsha botlhokwa jwa go ikanyega.
Nka Dirisana Jang le Batho ba Bangwe?
Tlhaolele—Bontsha ba Bangwe Lorato
Fa re rata ba bangwe re ka se ba tlhaole. Bona ditsela tse o ka bontshang ba bangwe lorato ka tsone.
Tsela ya go Itumela—Lorato
Go rata ba bangwe le go ratiwa go dira gore motho a itumele.
Melaometheo e e Thusang Batho Botlhe—Lorato
Gantsi Baebele e bua ka lorato, mme a e bua ka lorato lwa go tseega maikutlo kgotsa lwa thobalano?
Bopelonomi bo Botlhokwa mo Modimong
A o tshwanetse go amega ka go nna pelonomi mo bathing botlhe? Modimo o leba jang nonofo eno?
Tsala e e Molemo Ke e E Ntseng Jang?
Batho ba le bantsi ba dumela gore go botlhokwa go nna le ditsala tse di molemo. O ka nna tsala e e molemo jang mo go ba bangwe? Setlhogo seno se tlotla ka melaometheo e le menè e e ka thusang e e mo Baebeleng.
Kafa o ka Dirang Kagiso ka Gone mo Lelapeng
A botlhale jo bo mo Baebeleng bo ka dira gore go nne le kagiso? Utlwa gore batho ba ba dirisitseng kgakololo ya yone ba reng.
Itshwarele o Gololesegile
Gore re itshwarele ba bangwe, a re tshwanetse go itlhokomolosa kgang ya gore re utlwile botlhoko go le kae?
Go Tila go Phatloga ka Bogale
Go phatloga ka bogale go kotsi mme go itira e kete ga o a galefa le gone go kotsi. O tshwanetse go dirang fa motho yo o nyalaneng le ene a go tena?


c: text/html

text:
Mo athikeleng eno ya rona ya ntlha, re buisana le Nkosinathi Tom, mmenejara mo kantorong ya motlatsa-mokanseliri yo gape e leng motlhokomedi wa baithuti mo bonnong jwa basadi jwa Kasteel. Nkosinathi o feditse dingwaga di ka nna thataro e le leloko la YBB, e bile o itsege ka monyenyo o a o tshelang ba bangwe le ka botho jwa gagwe jo bo botsalano.
O mo khamphaseng efe?
Ke dira kwa Khamphaseng ya Potchefstroom, mme motlatsa-mokanseliri o na le dikantoro mo dikhamphaseng tsotlhe tse tharo, ka jalo ke kgona go direla kwa go epe ya tsone.
O rotloediwa ke eng kgotsa ka mang?
Boikaelelo jwa me ke jone o nthotloetsang. Sepe fela se ke se dirang se tshwanetse go sologela batho molemo.
Mo tirong ya me ya seporofešenale, ke rotloediwa ke Tyler Perry, modiragatsi wa kwa Amerika, mokaedi, motlhagisi le mokwadi wa difilimi. Mekgwa ya gagwe ya tiro, boitsholo jwa gagwe le boikokobetso jwa gagwe ke tsone tse di nthotloetsang segolo thata. Mme gape ke rotloediwa ke mosadi wa me yo montle, Lesego. Ga se molekane wa me wa botshelo fela mme gape o a nonotsha e bile ke ene wa ntlha go ntshegetsa.
O goletse kae?
Ke belegetswe kwa Jouberton e bile ke goletse teng, mo lekeišeneng la Klerksdorp.
O weditse materiki wa gago kae mme/kgotsa o ithutetse kae?
Ke dirile materiki wa me kwa Sekolong se Segolo sa kang-Mahlale kwa Jouberton mme dithutego tsotlhe tsa me tsa semmuso ke di diretse kwa YBB. Ke na le di dipoloma di le tlhano le di dikirii tsa dithuto tse di farologaneng mme gone jaanong ke tshwaragane le go ithutela Masetase ya Tsamaiso ya Kgwebo kwa YBB.
O ne o itsege ka eng kwa sekolong?
Mo nakong yotlhe ya me ya go tsena sekolo, ke ne ke itsege thata ka go opela le go tsaya karolo mo ditirong tsotlhe tsa botshweretshi.
O dirang ka nako ya fa o sa dire sepe?
Fa ke se mmogo le mosadi wa me le bana, ke direla baagi bontsi jwa ditiro dingwe, segolobogolo tsa diatshe le tsa tshireletsego mo baaging mo Potchefstroom.
O batla go gopolwa ka eng?
Fa go na le sengwe se ke batlang go gopolwa ka sone, ke sengwe se ke se dirileng se batho ba se kitlang ba se lebala.
Fa o ka bo o na le keletso e le nngwe, e ne e tla nna ya eng?
Ke eletsa e kete mongwe le mongwe a ka amogelwa fela jaaka a ntse, go sa kgathalesege pharologano ya bone le ba bangwe kgotsa lotso lwa bone. Ke eletsa e kete batho ba ka bona Boitumelo jwa mmatota le boipelo tsa boammaaruri mo teng ga maikutlo a bone.
Ke sejo sefe se o se kitlang o se ja, go sa kgathalesege gore go direga eng?
Ke ja dilo tsotlhe, mme ditamati tsone, ga ke di je gotlhelele.
Bana ba gago ba go rutile eng?
Kwantle ga go nthuta gore lerato le le senang boitimokanyi le ntse jang, banake ba nthutile go nna ke itumetse le fa go sena lebaka la teng, go dira dilo tse di dirwang ke bana, go se akanye ka mathata ape le go ipelela motsotswana mongwe le mongwe wa letsatsi lengwe le lengwe.
KOPANA LE MONG
wa monyenyo yo re sa mo itseng
Ka ntlha ya leroborobo, bontsi jwa rona re ntse re direla kwa gae go feta ngwaga jaanong, e bile re ka nna ra ikutlwa e kete re kgaogane gotlhelele le badiri-ka-rona.
eish! e simolotse karolonyana e e motlhofo ya go re thusa go golagana gape le badiri ka rona le go ba itse botoka, le go tsosolosa maikutlo a rona go sekae.
Nkosinathi Tom ke mmenejara mo kantorong ya motlatsa-mokanseliri le motlhokomedi wa baithuti mo bonnong jwa basadi jwa Kasteel.

robotstxt: allowed

filter: keep


text:
Thuto ya Baebele ke Eng?
Basupi ba ga Jehofa ba ithaopela go tshwarela batho thuto ya Baebele e e arabang dipotso tse dintsi tse di akaretsang tseno:
Modimo ke mang?
A ruri Modimo o a amega ka nna?
Nka tokafatsa lenyalo la me jang?
Nka bona jang boitumelo mo botshelong?
Fa tlase fano o tla fitlhela dikarabo tsa dipotso tse gantsi batho ba di botsang ka thulaganyo ya rona ya thuto ya Baebele.
Thuto ya Baebele e tshwarwa jang? Re tlhopha ditlhogo tse di jaaka “Modimo” kgotsa “lenyalo” re bo re sekaseka ditemana tse di farologaneng tsa Baebele tse di amanang le kgang eo. Ka go di bapisa, re kgona go bona gore Baebele yotlhe ya reng ka kgang eo, mme ka tsela eo re letla Baebele e itlhalosa ka boyone.
Re dirisa buka ya Totatota Baebele e Ruta Eng? go re thusa go ithuta Baebele. Buka eno e tlhalosa sentle dikgang tse di jaaka gore totatota Baebele ya reng ka Modimo, Jesu le kaga isagwe.
Thuto ya Baebele e ja bokae? Thuto eno ke mahala, e bile ga o duedisiwe dibuka tse di dirisiwang mo thutong.
Thuto e tsaya nako e kae? Batho ba le bantsi ba tlhopha go dirisa lobaka lwa ura beke le beke go ithuta Baebele le rona. Mme gone, go tswa mo go wena gore o batla thuto e nna lobaka lo lo kae. Re tla dira gore e tshwanele maemo a gago.
Go direga eng fa ke kopa thuto ya Baebele? Fa o kopa go tshwarelwa thuto ya Baebele, mongwe wa Basupi ba ga Jehofa o tla go etela ka nako le mo lefelong le le go siametseng. O tla dirisa metsotso e se kae go go bontsha gore thuto e tshwarwa jang. Fa o e rata, o ka tswelela ka yone.
Fa ke dumela go tshwarelwa thuto ya Baebele, a ke tshwanetse go nna mongwe wa Basupi ba ga Jehofa? Nnyaa. Basupi ba ga Jehofa ba rata go ruta batho ka Baebele, mme gone ga re pateletse ope go nna leloko la bodumedi jwa rona. Go na le moo, ka tlotlo re go bontsha fela se Baebele e se buang, re tlhaloganya gore mongwe le mongwe o na le tshwanelo ya go itlhophela gore o batla go dumela eng.—1 Petere 3:15.


text:
KGAOLO YA NTLHA
“Le Mororo a Sule, o sa Ntse a Bua”
1. Ke eng se se neng se thibela lelapa la ga Adame le Efa go tsena mo tshingwaneng ya Edene, mme ke eng se Abele a neng a ka rata go bona se direga?
ABELE o ne a lebile letsomane la gagwe la dinku fa le ntse le fula ka tshosologo mo thoteng. Mme gongwe o ile a leba ka kwa ga dinku tsa gagwe kwa lefelong lengwe le le kgakajana le a neng a kgona go bona lesedinyana le letobo kwa go lone. O ne a itse gore koo go na le tšhaka e e bogale e e tsabakelang e e nnang e dikologa, e thibile tsela e e tsenang mo tshingwaneng ya Edene. Batsadi ba gagwe ba ne ba kile ba nna koo, mme jaanong bone kgotsa bana ba bone ba ne ba sa tlhole ba kgona go tsena mo tshingwaneng eo. Akanya pheswana ya maitseboa e ntse e foka moriri wa ga Abele fa a ntse a lebile kwa godimo a akanya ka Mmopi wa gagwe. A batho ba ne ba ka kgona go nna le kamano le Modimo gape? Ke sone se Abele a neng a ka rata go bona se direga.
2-4. Abele o bua le rona jang gompieno?
2 Abele o bua le wena gompieno. A o a mo utlwa? O ka nna wa akanya gore seo se ka se kgonege. Aitsane, morwa yono wa bobedi wa ga Adame ga a bolo go swa. Mmele wa gagwe ga o tlhole o le teng, o ile wa nna lerole makgolo a dingwaga a ka nna 60 a a fetileng. Baebele e re ruta seno ka baswi: “Ga ba itse sepe gotlhelele.” (Mor. 9:5, 10) Mo godimo ga moo, mo Baebeleng ga go na lefoko le fa le le lengwe le Abele a kileng a le bua. Jaanong o bua le rona jang?
3 Moaposetoloi Paulo o ne a tlhotlhelediwa go kwala jaana ka Abele: “Le mororo a sule, o sa ntse a bua ka yone.” (Bala Bahebera 11:4.) O bua le rona ka eng? Ka tumelo. Abele ke motho wa ntlha go nna le nonofo eo e e tlhomologileng. Tumelo ya gagwe e ne e nonofile thata jaana mo sekao sa gagwe se sa ntseng se tshela, sekao se se molemo se le gompieno re ka kgonang go se latela. Fa re ithuta mo tumelong ya ga Abele e bile re e etsa, pego ya gagwe e ka bua le rona ka tsela ya mmatota le e e tla re solegelang molemo.
4 Mme gone re ka ithuta eng ka Abele le ka tumelo ya gagwe, e re ka go sa buiwe thata ka ene mo Baebeleng? Mma re bone.
O Godile ka Nako ya fa “Lefatshe le Thaiwa”
5. Jesu o ne a kaya eng fa a amanya Abele le nako ya fa “lefatshe le thaiwa”? (Bona le ntlha e e kwa tlase.)
5 Abele o ne a tsholwa nakwana fela fa batho ba ntlha ba sena go Luke 11:50, 51.) Ga go pelaelo gore Jesu o ne a bua ka lefatshe la batho ba ba neng ba ka rekololwa mo boleong. Le fa Abele e ne e le motho wa bonè mo lefatsheng, go bonala e le ene motho wa ntlha yo Modimo a neng a bona gore a ka rekololwa. * Abele o godile go se na batho bape ba a ka etsang sekao sa bone se se molemo.bopiwa. Moragonyana, Jesu o ne a amanya Abele le nako ya fa “lefatshe le thaiwa” (Bala
6. Abele o ne a na le batsadi ba ba ntseng jang?
6 Le fa batho ba ne ba se na lobaka lo loleele ba tshela, ba ne ba tshwanelwa ke go lebana le maemo a a hutsafatsang. Go bonala batsadi ba ga Abele e bong Adame le Efa, ba ne ba le bantle e bile ba le matlhagatlhaga. Le fa go ntse jalo, ba ile ba dira boleo jo bo masisi, mme ba ne ba itse seo. Ba ne ba kile ba bo ba itekanetse, ba na le tsholofelo ya go tshelela ruri. Mme ba ne ba tsuologela Jehofa Modimo, ka jalo ba lelekwa mo legaeng la bone la Paradaise mo tshingwaneng ya Edene. E re ka ba ile ba itetla go laolwa ke dikeletso tsa bone—ba sa akanyetse le bana ba bone—ba ile ba latlhegelwa ke boitekanelo le botshelo jo bo sa khutleng.—Gen. 2:15–3:24.
7, 8. Ke mafoko afe a Efa a neng a a bua fa Kaine a tsholwa, mme a ka tswa a ne a akantse eng?
7 Fa Adame le Efa ba sena go lelekwa mo tshingwaneng, ba ne ba tshela boima. Mme gone, fa ba sena go tshola ngwana wa bone wa ntlha, ba ne ba mmitsa Kaine, mo go kayang “Sengwe se se Tshotsweng,” mme Efa o ne a re: “Ke tshotse monna ka thuso ya ga Jehofa.” Mafoko a gagwe a bontsha gore a ka tswa a ne a akantse ka tsholofetso e Jehofa a neng a e dira kwa tshingwaneng, fa a ne a bolelela pele gore mosadi mongwe o Gen. 3:15; 4:1) A Efa o ne a akanya gore ke ene mosadi yo go buiwang ka ene mo boporofeting le gore Kaine ke “losika” lo lo solofeditsweng?tla tshola “losika,” kgotsa ngwana yo letsatsi lengwe a tla fedisang yo o bosula yo o neng a tsietsa Adame le Efa. (
8 Fa e le gore o ne a akanya jalo, tota o ne a fositse. Mo godimo ga moo, fa e le gore ene le Adame ba ne ba jala dikgopolo tse di ntseng jalo mo go Kaine fa a ntse a gola, ga go pelaelo gore ba ne ba dira gore a nne boikgogomoso. Fa nako e ntse e ya, Efa o ne a tshola morwa wa bobedi, mme ga re bone ba bua mafoko mangwe a a supang gore e ka tswa e le ene “losika.” Ba ne ba mmitsa Abele, mo go rayang “Mohemo,” kgotsa “Lefela.” (Gen. 4:2) A go tlhopha leina le le ntseng jalo go ne go bontsha gore ga ba a lebelela go le gontsi mo go ene, jaaka e kete Kaine o botlhokwa go feta Abele? Ga re a tlhomamisega.
9. Ke eng se gompieno batsadi ba ka ithutang sone mo batsading ba rona ba ntlha?
9 Gompieno batsadi ba ka ithuta go le gontsi mo batsading bao ba ntlha. A se lo se buang le se lo se dirang se ruta bana ba lona go nna mabela, boikgogomoso le go nna pelotshetlha? Kgotsa a se ba ruta go rata Jehofa Modimo le go batla go nna ditsala tsa gagwe? Ka maswabi, batsadi ba ntlha ba ne ba palelwa ke go diragatsa maikarabelo a bone. Le fa go ntse jalo, go ne go sa ntse go na le tsholofelo ka bana bone.
Ke Eng se se Neng sa Thusa Abele go Nna le Tumelo?
10, 11. Kaine le Abele ba ne ba dira ditiro dife, mme Abele o ile a nna le nonofo efe?
10 Fa basimane bao ba babedi ba ntse ba gola, go bonala Adame a ile a ba ruta ditiro tse ba tshwanetseng go di dira go tlamela lelapa. Kaine o ne a nna molemi; Abele a nna modisa wa dinku.
11 Mme Abele ene o ne a dira sengwe se se botlhokwa le go feta. Fa dingwaga di ntse di feta, o ne a nna le tumelo—nonofo e e molemo e Paulo a neng a kwala ka yone moragonyana. A ko o akanye fela ka seno! Go ne go se na motho ope yo Abele a neng a ka etsa sekao sa gagwe. Mme gone, o thusitswe ke eng gore a nne le tumelo mo go Jehofa Modimo? Ela tlhoko dilo di le tharo tse di ka tswang di thusitse Abele go nna le tumelo e e nonofileng.
12, 13. Go ela tlhoko popo ya ga Jehofa go ka tswa go ile ga thusa Abele jang gore tumelo ya gagwe e gole?
12 Popo ya ga Jehofa. Ke boammaaruri gore Jehofa o ne a hutsitse mmu, mme a dira gore go tlhoge mitlwa le sitlwasitlwane tse di neng di kgoreletsa temothuo. Le fa go ntse jalo, lefatshe le ne le sa ntse le kgona go ntsha dijo tse di neng di tlamela lelapa la gaabo Abele. Mme diphologolo tsone di ne di sa hutsiwa, go akaretsa dinonyane le ditlhapi; kgotsa dithaba, matsha, dinoka le mawatle; kgotsa loapi, maru, letsatsi, ngwedi le dinaledi. Gongwe le gongwe kwa Abele a neng a leba gone, o ne a bona bosupi jo bo tlhatswang pelo jwa lorato, botlhale le bomolemo jwa ga Jehofa Modimo, ene yo o bopileng dilo tsotlhe. (Bala Baroma 1:20.) Ga go pelaelo gore fa Abele a ntse a tlhatlhanya ka popo le ka dinonofo tsa Modimo, tumelo ya gagwe e ne ya nonofa.
13 Abele o tshwanetse a bo a ile a ipha nako ya go akanya ka Jehofa. Mmone ka leitlho la mogopolo a tlhokometse letsomane la gagwe. Modisa o ne a tshwanelwa ke go tsamaya thata. O ne a etelela pele diphologolo tseo tse di bonolo go ya kwa dithabeng, a ralala mekgatšha le dinoka—a nna a di batlela mafulo a matala, mafelo a a siameng a go bona metsi le mafelo a a sireletsegileng a di ka ikhutsang mo go one. Mo dibopiweng tsotlhe tsa Modimo, go bonala dinku e le tsone tse di ka se kgoneng go ikemela, jaaka e kete di ne di bopetswe go ikaega ka motho gore a di kaele le go di sireletsa. A Abele o ne a lemoga gore le ene o tlhoka kaelo, tshireletso le tlhokomelo ya Mongwe yo o botlhale le yo o maatla go feta motho ope fela? Ga go pelaelo gore o ne a tle a ntshe maikutlo ao fa a rapela, mme seo se ne sa dira gore tumelo ya gagwe e tswelele e gola.
14, 15. Ditsholofetso tsa ga Jehofa di ne tsa thusa Abele jang gore a nne le dilo di le dintsi tse a ka tlhatlhanyang ka tsone?
14 Ditsholofetso tsa ga Jehofa. Adame le Efa ba tshwanetse ba bo ba ile ba bolelela bomorwaabone ka dilo tse di diragetseng kwa tshingwaneng ya Edene tse di neng tsa dira gore ba lelekwe. Ka jalo, Abele o ne a na le dilo tse dintsi tse a ka tlhatlhanyang ka tsone.
15 Jehofa o ile a re mmu o tla hutsega. Abele o ne a kgona go bona mitlwa le sitlwasitlwane tse di neng di diragatsa mafoko ao. Gape Jehofa o ne a boleletse pele gore Efa o tla nna le ditlhabi tsa boimana le tsa pelegi. Fa bomonnawe Abele ba tsholwa, ga go pelaelo gore o ne a bona mafoko ao le one a diragadiwa. Jehofa o ne a bonela pele gore Efa o ne a ka se kgotsofalele tlhokomelo le lorato lo monna wa gagwe a mo nayang lone, mme Adame le ene o ne a tla mo laola. Abele o ne a bona fa seo se diragalela batsadi ba gagwe. Fa dilo tseno tsotlhe di direga, Abele o ne a bona gore tota lefoko la ga Jehofa le a ikanyega. Ka jalo, o ne a na le mabaka a a utlwalang a go dumela mo tsholofetsong ya Modimo e e ka ga “losika,” kgotsa motho yo letsatsi lengwe a neng a tla baakanya bosula jo bo simologileng kwa Edene.—Gen. 3:15-19.
16, 17. Abele a ka tswa a ile a ithuta eng mo ditšherubeng tsa ga Jehofa?
16 Batlhanka ba ga Jehofa. Go ne go se na batho bape ba Abele a neng a ka latela sekao sa bone se se molemo, mme ka nako eo batho e ne e se bone fela dibopiwa tse di botlhale mo lefatsheng. Fa Jehofa a ne Genesise 3:24.a leleka Adame le Efa kwa tshingwaneng, o ne tlhomamisa gore bone kgotsa bana ba bone ba se ka ba kgona go tsena mo Paradaiseng eo. Gore ope a se ka a tsena, Jehofa o ne a tlhoma ditšheruba—baengele ba maemo a a kwa godimo—le tšhaka e e tsabakelang e e bogale e e nnang e dikologa.—Bala
17 Akanya fela gore go ne go ntse jang fa Abele a bona ditšheruba tseo fa a sa ntse a le mosimanyana. E re ka mebele ya tsone e ne e tshwana le ya batho, o tshwanetse a bo a ne a bona di nonofile tota. Mme “tšhaka” eo, e e tsabakelang, e e ntseng e dikologa, le yone e tshwanetse ya bo e ne e mo gakgamatsa. Fa Abele a ntse a gola, a o ne a tle a bone ditšheruba tseo di lapile mme di tlogetse kabelo ya tsone? Nnyaa. Dibopiwa tseo tse di nonofileng tse di botlhale di ne di nna mo kabelong ya tsone bosigo le motshegare, ngwaga le ngwaga, ka masomesome a dingwaga. Ka jalo, Abele o ne a ithuta gore Jehofa Modimo o na le batlhanka ba ba siameng, ba ba ikanyegang. Fa a ntse a lebile ditšheruba tseo, o ne a kgona go bona gore di a ikanyega e bile di utlwa Jehofa, e leng dinonofo tse a neng a sa di bone mo lelapeng la gaabo. Ga go pelaelo gore sekao seo sa baengele se ile sa nonotsha tumelo ya gagwe.
18. Ke dilo dife tse di ka re thusang go nonotsha tumelo ya rona gompieno?
18 Tumelo ya ga Abele e ne ya nonofa le go feta fa a ntse a tlhatlhanya ka dilo tsotlhe tse Jehofa a di senotseng ka ga Gagwe mo popong, mo ditsholofetsong tsa gagwe le mo dikaong tsa batlhanka ba Gagwe ba baengele. Ruri re ka ithuta go le gontsi mo sekaong sa ga Abele. Basha ke bone ba segolobogolo ba ka gomodiwang ke go itse gore ba ka kgona go nna le tumelo ya mmatota mo go Jehofa Modimo, tota le fa ba malapa a bone ba sa ba tlhomele sekao se se molemo. E re ka go na le dilo tse di gakgamatsang tse re di bonang mo popong e bile re na leBaebele e e feletseng, gape re na le dikao tse dintsi tsa batho ba ba nang le tumelo, re na le mabaka a a utlwalang a go nonotsha tumelo ya rona gompieno.
Lebaka La go Bo Setlhabelo sa ga Abele Se ne Se Amogelesega
19. Fa nako e ntse e ya, ke boammaaruri bofe jwa botlhokwa jo Abele a ileng a bo tlhaloganya?
19 Fa tumelo ya ga Abele mo go Jehofa e ntse e gola, o ne a batla tsela ya go bontsha tumelo eo ka ditiro. Mme gone, ke eng se motho yo o sa reng sepe a ka se nayang Mmopi wa lobopo lotlhe? Ga go pelaelo gore Modimo o ne a sa tlhoke mpho kgotsa thuso epe mo bathong. Fa nako e ntse e ya, Abele o ne a tlhaloganya boammaaruri jono jo bo botlhokwa: Gore fa a ka naya Jehofa se se molemolemo a dira jalo ka maitlhomo a a siameng, Rraagwe yo o lorato o tla itumela.
20, 21. Kaine le Abele ba ne ba ntshetsa Jehofa ditlhabelo tsa mofuta ofe, mme Jehofa o ile a tsibogela seo jang?
20 Abele o ne a ipaakanyetsa go dira setlhabelo ka dinku dingwe mo letsomaneng la gagwe. O ne a tlhopha tse di itekanetseng sentle, maitibolo, mme a ntsha setlhabelo ka dikarolo tse a neng a bona di le molemolemo. E re ka Kaine le ene a ne a batla go segofadiwa le go amogelwa ke Modimo, o ne a dira setlhabelo ka dijalo tse a di lemileng. Mme maitlhomo a gagwe a ne a sa tshwane le a ga Abele. Seo se ne sa bonala fa bana bano ba motho ba ntsha ditlhabelo tsa bone.
21 Bomorwa Adame ka bobedi ba ka tswa ba ile ba dirisa dibeso le molelo go ntsha ditlhabelo tsa bone, gongwe ba lebilwe ke ditšheruba, tse e neng e le tsone fela baemedi ba ga Jehofa ba ba neng ba tshela mo lefatsheng ka nako eo. Jehofa o ne a tsibogela seo! Re bala jaana: ‘Jehofa o ne a lebile Abele le tshupelo ya gagwe ka kamogelo.’ (Gen. 4:4) Pego eno ya Baebele ga e re bolelele gore Modimo o ne a bontsha jang gore o amogela tshupelo eo.
22, 23. Lebaka la go bo Jehofa a ile a amogela setlhabelo sa ga Abele ke lefe?
22 Ke eng fa Modimo a ile a amogela setlhabelo sa ga Abele fela? A e ne e le ka ntlha ya setlhabelo se a se ntshitseng? Abele o ne a ntsha setlhabelo sa phologolo e e tshelang, e e hemang, mme a tsholola madi a yone a a tlhwatlhwakgolo. A Abele o ne a lemoga kafa setlhabelo seo se tla nnang botlhokwa ka gone? Makgolokgolo a dingwaga morago ga motlha wa ga Abele, Modimo o ne a dirisa setlhabelo sa kwana e e se nang bogole bope go tshwantshetsa setlhabelo sa Morwawe yo o itekanetseng, “Kwana ya Modimo,” yo madi a gagwe a a se nang molato a neng a tla tshololwa. (Joh. 1:29; Ekes. 12:5-7) Le fa go ntse jalo, gongwe ka nako eo, Abele o ne a sa itse kgotsa a sa tlhaloganye kgang eo go le kalo.
23 Se re tlhomamisegileng ka sone ke gore: Abele o ne a ntsha setlhabelo sa phologolo e e molemo go gaisa mo go tse a neng a na le tsone. Jehofa ga a ka a amogela setlhabelo seo fela, mme o ne a amogela le motho yo o se ntshitseng. Abele o ne a ntsha setlhabelo ka gonne a ne a rata Jehofa e bile a na le tumelo e e nonofileng mo go ene.
24. (a) Ke eng fa re re go ne go se sepe se se phoso ka tshupelo ya ga Kaine? (b) Ke ka tsela efe Kaine a tshwanang le batho ba le bantsi ba motlha ono?
Gen. 4:5) Go ne go se sepe se se phoso ka tshupelo ya ga Kaine; moragonyana Molao wa Modimo o ne wa letlelela gore go dirwe tshupelo ka dilo tse di jadilweng. (Lefi. 6:14, 15) Baebele ya re “ditiro tsa [ga Kaine] di ne di le boikepo.” (Bala 1 Johane 3:12.) Fela jaaka batho ba le bantsi gompieno ba dira, go bonala Kaine a ne a akanya gore go siame go itira e kete o rata go obamela Modimo. Le fa go ntse jalo, go ise go ye kae ditiro tsa gagwe di ne tsa bontsha gore ga a na tumelo mo go Jehofa e bile ga a mo rate.24 Go ne go sa nna jalo ka Kaine. Jehofa “ga a a ka a leba Kaine le tshupelo ya gagwe ka kamogelo epe.” (
25, 26. Jehofa o ne a naya Kaine tlhagiso efe, mme Kaine o ne a dira eng?
25 Fa Kaine a bona gore setlhabelo sa gagwe ga se a dira gore Jehofa a mo amogele, a o ne a leka go ithuta mo sekaong sa ga Abele? Nnyaa. O ne a galefela morwarraagwe fela thata mme a mo tlhoa. Jehofa o ne a bona se se diregang mo pelong ya ga Kaine mme ka bopelotelele a leka go mo thusa. O ne a tlhagisa Kaine gore ditiro tsa gagwe di tla dira gore a feleletse a wetse mo boleong jo bo masisi, mme a mo solofetsa gore fa a ka fetola ditsela tsa gagwe o tla “godisiwa.”—Gen. 4:6, 7.
26 Kaine o ne a itlhokomolosa tlhagiso eo ya Modimo. O ne a kopa monnawe, yo o neng a sa belaele sepe, gore a ye le ene kwa nageng. Fa ba le koo, Kaine o ile a tlhasela Abele mme a mmolaya. (Gen. 4:8) Tota re ka re, Abele o ne a nna motho wa ntlha yo o neng a bogisediwa tumelo, moswelatumelo wa ntlha. Le fa a sule, Jehofa o ne a sa mo lebala.
27. (a) Ke eng fa re ka tlhomamisega gore Abele o tlile go tsosiwa mo baswing? (b) Ke eng fa re ka tlhomamisega gore letsatsi lengwe re tla bona Abele?
27 Ka tsela ya tshwantshetso, madi a ga Abele a ne a goela kwa go Jehofa Modimo a batla go busolosediwa kgotsa tshiamiso. Mme Modimo o ne a dira tshiamiso ka go otlhaela Kaine yo o bosula boleo jwa gagwe. (Gen. 4:9-12) Sa botlhokwa le go feta, pego ya tumelo ya ga Abele e bua le rona gompieno. Nako e a e tshetseng—gongwe dingwaga di ka nna lekgolo—e ne e le khutshwane mo bathong ba motlha oo, mme Abele o ne a tshela ka tsela e e itumedisang Modimo. O ne a swa a itse gore Rraagwe yo o kwa legodimong e bong Jehofa, o a mo rata le go mo itumelela. (Baheb. 11:4) Ka jalo, re ka tlhomamisega gore o sireletsegile mo mogopolong wa ga Jehofa o o sa lebaleng, mme o letetse go tsosiwa gore a tshele mo lefatsheng la paradaise. (Joh. 5:28, 29) A o tla bo o na le ene koo? Go ka kgonega fa e le gore o ikemiseditse go etsa tumelo e e tlhomologileng ya ga Abele le go mo reetsa fa a bua.
^ ser. 5 Polelwana e e reng “lefatshe le thaiwa” e akaretsa kgopolo ya go jala peo, mo go kayang go tshola, ka jalo polelwana eno e amana le batho ba ntlha ba ba neng ba tsholwa. Mme gone, ke ka ntlha yang fa Jesu a ne a amanya Abele le nako ya fa “lefatshe le thaiwa” e seng le Kaine, yo e neng e le motho wa ntlha go tsholwa? Ditshwetso le dilo tse Kaine a neng a di dira di ne di bontsha gore o tsuologela Jehofa Modimo ka boomo. Fela jaaka batsadi ba gagwe, Kaine ga a tlhage mo lenaaneng la batho ba ba tla tsosiwang mo baswing le ba ba tla rekololwang.


text:
Ke Eng se Sesha?
NNANG LO DISITSE!
A Dipuso di ka Dirisana Mmogo go Lwantsha Maemo a Bosa a a Fetofetogang a a Bakang Tshenyo e Kgolo?—Baebele e a Reng ka Kgang Eno?
Baebele e ne ya bolelela pele dilo tse di kgoreletsang dipuso go atlega.
TORA YA TEBELO—MAKASINE O O ITHUTIWANG
February 2023
Makasine ono o tla ithutiwa ka April 3-30, 2023.
LENYALO LE LELAPA
O ka Nna Jang Rre yo o Molemo?
Tsela e o tshwarang mosadi wa gago ka yone gone jaanong e bontsha gore o tla nna rre yo ntseng jang fa ngwana wa gago a sena go tsholwa.


text:
Flossie, legotlo la naga, o ne a taboga ka lobelo mo tlhageng. “Eish! Eish!” a hemela kwa godimo, “Ga nkitla ke goroga kwa gae ka nako!”
Letsatsi le ne le phirima. Meriti ya bosigo e apesa loapi. “Eish! Go tloga go nna bosigo. Mme dimo wa ngwedi ya selefera o tla bo a mpatla!”
Flossie o ne a tshaba dimo wa ngwedi. Gangwe le gape o ne a mo etela mo ditorong. Jaanong ga a kitla a kgona go taboga go ya pele. Maoto a gagwe a ne a le botlhoko, sefuba se tuka bolelo. O ne a lapile thata. A ema fa tlase ga setlhare sa bogologolo mme a nanya mo meding ya sona. A o tla bolokesega fa?
“Dumela!” ga utlwala lentswe le le bokete le tswa kwa godimo.
Flossie a leba kwa godimo mme letshogo la mo aparela. Matlho a a kgolokwe a mabedi a mo tlhomile. Matlho a magolo a a phatsimang! Pelo ya ga Flossie ya iteela kwa godimo ka bonako e kete e tla phatlola sefuba sa gagwe. Sebopiwa sengwe le sengwe se se nang le matlho a magolo jaana se tshwanetse sa bo e le mokaloba!
“Ke wena mang?” ga botsa Flossie ka lentswe le le roromang. “A o dimo wa ngwedi?”
Lentswe le le bokete la tshega ka modumo o o tshosang. “Nnyaya, ga ke dimo. Ke nna motoutwane fela. O ka mpitsa Maxwell.”
O motoutwane? Flossie o ne a sa dumele se o se utlwang! Ke motoutwane wa mofuta mang o o nang le matlho a magolo jaana? “A o motoutwana wa dimo?” a botsa.
Maxwell a tshega ka modumo o o tshosang gape. “Ao! Ao ga se matlho a me,” a rialo. Dikgolokwe tse di phatsimang tseo ke dikaelo fela mo diphukeng tsa me. “Leba fa!” Maxwell a phuphuthisa diphuka tsa gagwe gore Flossie a bone gore dikaelo tse di kgolokwe tse di phatsimang di ya: godimo le tlase, godimo le tlase.
Maxwell a tshabela mo letlhakoreng la kutu ya setlhare, gaufi le legotlo la lebala. Go ne go itumedisa go nna gaufi le motho yo o ka buang le ene. Ga se dibopiwa di le dintsi tse o ka di bonang di kailakaila bosigo.
“Mpolelele,” a rialo. “Goreng o ne o itlhaganetse? Ke go bone o tshaba o tsena mo bojannyeng o sa lebe le kwa morago.”
“Ke ne ke batla go fitlha gae letsatsi le ise le phirime,” Flossie a rialo. “Fela ga go tshwenye jaanong. Meriti ya bosigo e gorogile, mme kwa gae go kgakala.” La simolola go rothisa dikeledi tsa legotlo le lennye la lebala.
Maxwell o ne a sa tlhaloganye. “Fela goreng o batla go ya gae?” a botsa. “Goreng o batla go nna kwa teng jaanong? Ao! Bosigo ke nako e ntle go di gaisa tsotlhe. O ka boga ngwedi o tlhatloga kwa godimo ga thabana. O ka bona bojang bo fetola mmala go nna selefera. O ka utlwa phefo e foka matlhare a ditlhare.”
Flossie a tshikinya tlhogo ya gagwe. “Nnyaya, Nnyaya! Bosigo ga bo ke nako e e bosula. Bosigo ke nako e dimo ya ngwedi ya selefera e tswang go simolola go tsoma.”
“Dimo wa ngwedi ya selefera? Ga ke ise ke utlwe ka ene!” Maxwell a rialo.
Jaanong Flossie a tlhalosa: dimo wa ngwedi ya selefera o fofa mo diphukeng tsa selefera tse ditelele go feta dikala tsa setlhare. O fofa mo leseding la ngwedi, moriti wa gagwe o montsho o feela lebala. O fofa ka tidimalo e e makatsang, a batla, a batla legotlo le lennye. A bo a mo phamola ka dinala tse di bogale a mo isa kwa lefifing – go ya go ile!
Maxwell a tshikinya tlhogo mme a simolola go tshega ka modumo o o tshosang gape. “Ao! Ga se dimo! Ke morubisi fela. Mmala wa gagwe ga se wa selefera, ke mmala o mo phifadu. Ke mang yo o tshabang morubisi wa setena yo o tsofetseng?”
“Eish! O seke wa bua jalo!” ga bua Flossie a mo tsibosa. “Ka gongwe dimo wa ngwedi ya selefera o mo letsholong la metoutwane!”
“Ha!” ga bua Maxwell ka go itshepa. “Ke batla go mmona a leka!”
Go ise go ye kae, sengwe sa fofa godimo ga ditlhogo tsa bona. Flossie a leba kwa godimo go bona sebopego sa mmala wa selefera se fofela kwa tlase go tswa mo leseding la ngwedi. Diphuka di le pedi tse dikgolo tsa phuruloga, tsa tlisa moriti o montsho go kgabaganya mo meding ya setlhare.
Flossie o ne a tshogile thata e bile a palelwa ke go tsamaya. A tswala matlho a gagwe a mannye jaaka modumo o utlwala gaufi le ene…wa tla gaufi thata. O ne a itse gore go ya go diragala eng. Ditoro tse di tshosang tse di neng di mo tlhobaetsa di ne di le gaufi le go diragala.
Ka tshoganyetso ga utlwala modumo, o o tshosang, morago a utlwa modumo wa diphuka di phuphutha. Ga tloga ga nna tidimalo.
“O ka bula matlho a gago jaanong,” Maxwell a rialo.
Flossie a bula matlho a gagwe go bona morubusi o fofela kwa godimo ga dikala tsa ditlhare.
What happened? she asked in amazement. “Why did the moon monster fly away?’
Maxwell o ne a itumetse thata. “Ke dikaelo tse di mo diphukeng tsa me. Morubisi o ne a akanya gore ke matlho – fela jaaka wena. E bile o ne a akanya go tshwana le wena gore mongwe le mongwe wa matlho a magolo o tshwanetse go bo e le sebopiwa se segolo. Jaanong o ne a tshogile le go feta, e re ke go bolelele sengwe! A o utlwile ka mo a neng a tlhaba mokgosi?”
“O matlhajana e le tota!” ga bua Flossie.
“Ee, ke botlhale, a ga go jalo?” Maxwell a dumela. “Jaanong robala gaufi le nna. O bolokesegile go fitlha letsatsi le tlhaba.”
Ka jalo Flossi a tsena fa gare ga medi ya ditlhare. Go ise go ye kae a tshwarwa ke boroko. Ga a ka a lora ka dimo wa ngwedi ya selefera. Le eseng
* Dirisa rolo ya pampiri ya boithusetso, pampiri, sekgomaretsi, matlhokwana a go phepafatsa meno le pente kgotsa dikherayone go dira motoutwane. Segolola sebopego sa diphuka tsa motoutwane, di khalare, fa di oma, di kgomaretse mo rolong ya pampiri ya boithusetso. Penta matlhokwana a go phepafatsa meno ka bontsho mme o a tshwaraganye le motoutwane go dira dinakana.


text:
E ne e letsatsi le lentle, la boiketlo gaufi le noka. Go ne go rena tidimalo. Go utlwala fela modumo wa Nonyane e Nnye e opela ka molodi o o lapolosang, e ntse e phepafatsa meno a Kubu a magolo a a phaphathi.
Kubu e ne e itumeletse gore meno a yona a a phepafadiwa. A rapaladitse tlhogo mo godimo ga metsi, a atlhamesitse molomo. Marang a letsatsi a mo thuthafatsa mme e rile a ntse a iketlile a tshwarwa ke boroko. A lora ka tshimo e e bongola ya bojang jo bo lepelelang gaufi le ene, mme mo borokong jwa gagwe, a fula bojang a bo metsa.
“O jele Nonyane e Nnye!” Lentswe la tsosa Kubu ka letshogo. E ne e le nngwe ya megolodi. O ne a lebega a šakgetse! Sefatlhego sa gagwe se se pinki se fetogile se le sehibidu.
“O jele Nonyane e Nnye,” a goa gape a lebisitse phuka ya gagwe kwa go Kubu.
“Ga nkitla ke dira jalo!” Kubu a ikarabela jalo. “Ke ja bojang, e seng dinonyane tse dinnye! Kwa ntle ga foo, Nonyane e Nnye ke tsala ya me! Ga nkitla ke mo ja!”
“Ke go bone! O ne a phepafatsa meno a gago, mme o mo komeditse!”
Kubu a gakologelwa toro ya gagwe. Jaanong o ne a tshogile! A o ka bo a meditse tsala ya gagwe ka phoso?” Jaanong e rile a tswa mo nokeng, a utlwa molodi wa nonyane. E ne e le Nonyane e Nnye!
Kubu a leba mo matlhakoreng otlhe go bona gore Nonyane e Nnye e kae. Kwa bokhutlong, a lemoga gore modumo o ne o tswa mo mpeng ya gagwe. O ne a meditse tsala ya gagwe!
“O a bona? Ke go boleletse!” ga bua Mogolodi “O jele Nonyane e Nnye!”
“Ga ke a … ga ke a dira ka bona…” Kubu a bua a lela. “Re tshwanetse go mo pholosa. Re tshwanetse go mo ntsha mo mpeng ya me!”
Ka nako e diphologolo tsotlhe tse di nnang gaufi le noka tsa atamela gore di tlhaloganye se se diragetseng. Tsa simolola go loga maano.
“A re tsenyeng ditlhapi tse dinnye mo mpeng ya gago. Di ka thusa go bontsha Nonyane e Nnye tsela ya gore a kgone go thuma go tswa mo mpeng,” ga bua Tshwene. Fela e rile ba utlwa se, ditlhaphi tse dinnye tsa ngwega.
“Re ka dirisa lengwe la meno a me go sega mpa ya gago le go falosa Nonyane e Nnye,” ga tshitshinya Tau. Kubu a se ka a akanya gore se ga se mogopolo o montle.
“Re tlile go dira eng? Nonyane e Nnye a ka se nne mo mpeng ya me go ya go ile!” ga bua Kubu. Fela o ne a se na leano le le botoka. Gongwe a ka letla Tau go sega mpa gore a kgone go ntsha Nonyane e Nnye. O ne a le gaufi le go dumela gore a segiwe mpa fa Morubisi yo o botlhale wa tlhogoputswa a tla ka leano.
“Ritibatsang maikutlo, lotlhe fela,” ga bua Morubisi. Botlhe ba mo adima ditsebe. “Ntlisetseng lefofa le legolo,” a ba laela jalo.
Ka bonako, nngwe ya dinonyane ya fofela kwa tlase kwa Mogolodi a neng a ntse teng mme a tlisa se Morubisi a neng a se tlhoka.
“Gontle tota!” ga bua Morubisi a tsurama fa fatshe gaufi le Kubu. “Jaanong bula molomo wa gago thata ka mo o ka kgonang, mme ke tlile go palama ka fa gare!” a rialo.
“O seke wa dira jalo! O tlile go go ja le wena! Tshwene ya mo kgalema.
“Wena tswala molomo!” Morubusi wa tlhogoputswa a bua. Fela a re ka bonolo go Kubu, “O ka dira ka mo itseng, fela o seke wa bo wa leka go tswala molomo ke santse ke le mo mpeng ya gago!”
Morubisi a palama ka fa gare ga motlhagare o motona o o tshosang wa Kubu! Fa a dira jaana a tsikitla mometso wa ga Kubu go le gonnye ka lefofa. Kwa tshimologong Kubu a tshega, fela ka tshoganyetso…
“Gha...gha...ghaaaaa!” Kubu a gotlhola, mme Morubusi le Nonyane e Nnye tsa tswa di fofa go tswa mo molomong wa gagwe! Bobedi jwa tsona di elela mathe a Kubu. Nonyane e Nnye ya atlarela Morubusi mme a taboga a ya go atlarela le Kubu.


text:
KGAOLO YA BOSUPA
O ne “A Tswelela a Gola fa Pele ga ga Jehofa”
1, 2. Maemo a ne a ntse jang fa Samuele a ne a bua le batho ba Iseraele, mme ke eng fa go ne go le botlhokwa gore a ba tlhotlheletse go ikwatlhaya?
SAMUELE o ne a lebile difatlhego tsa batho ba gaabo. Setšhaba se ne se phuthegetse kwa motseng wa Gilegala se biditswe ke monna yono yo o ikanyegang yo o nnileng moporofeti le moatlhodi ka dingwaga di le dintsi. E ne e le kgwedi ya Motsheganong kgotsa Seetebosigo mo khalendareng ya segompieno; paka ya pula e ne e setse e fetile. Masimo a korong a a mo kgaolong eno a ne a setse a siametse go ka rojwa. Go ne go na le tshisibalo e kgolo mo boidiiding joo. A Samuele o ne a tla kgona go fitlhelela dipelo tsa bone?
2 Batho ba ne ba sa lemoge gore kgang ya bone e masisi go le kana kang. Ba ne ba feditse le mogopolo gore ba batla kgosi ya motho. Ba ne ba sa bone gore ba tlontlolotse Modimo wa bone Jehofa le moporofeti wa gagwe. Tota ba ne ba gana gore Jehofa a nne Kgosi ya bone! A Samuele o ne a tla kgona go ba tlhotlheletsa gore ba ikwatlhaye?
Tsela e Samuele a godileng ka yone e ka re ruta go le gontsi ka go nna le tumelo mo go Jehofa le fa re lebane le tlhotlheletso e e bosula
3, 4. (a) Ke eng fa Samuele a ile a bua ka dingwaga tsa gagwe tsa bosha? (b) Ke eng fa sekao sa ga Samuele sa tumelo se re solegela molemo gompieno?
3 Samuele o ne a raya boidiidi a re: “Ke tsofetse e bile ke tlhogoputswa.” E re ka a ne a setse a le tlhogoputswa, se a neng a se bua se ne sa nna le bokao le go feta. Go tswa foo o ne a re: “Ke tsamaile fa pele ga lona go tloga bosheng jwa me go fitlha mo letsatsing leno.” (1 Sam. 11:14, 15; 12:2) Le fa Samuele a ne a setse a tsofetse, o ne a sa lebala dingwaga tsa gagwe tsa bosha. O ne a sa ntse a gakologelwa sentle dilo tse di neng tsa direga mo bosheng jwa gagwe. Ditshwetso tse a neng a di dira fa a ntse a gola, di ne tsa dira gore a tshele botshelo jo bo bontshang gore o na le tumelo e bile o ineetse mo Modimong wa gagwe, Jehofa.
4 Samuele o ne a tshwanelwa ke go nonotsha tumelo ya gagwe le go tswelela a na le yone, le fa gantsi a ne a dikologilwe ke batho ba ba se nang tumelo le ba ba sa ikanyegeng. Le gompieno, go sa ntse go le thata go nna le tumelo ka gonne re tshela mo lefatsheng le le senyegileng le le le se nang Luke 18:8.) Mma re boneng gore re ka ithuta eng mo sekaong sa ga Samuele, go simolola ka nako ya fa a sa le mosimanyana.tumelo. (Bala
“A Direla fa Pele ga ga Jehofa, e le Mosimane”
5, 6. Ke jang Samuele a godisitsweng ka tsela e e sa tlwaelegang, mme ke eng fa batsadi ba gagwe ba ne ba tlhomamisegile gore o tlhokometswe?
5 Samuele o godisitswe ka tsela e e sa tlwaelegang. Fela fa a sena go kgwisiwa, gongwe a le dingwaga di ka nna tharo kgotsa go feta, o ne a simolola go direla Jehofa tirelo e e boitshepo kwa motlaaganeng kwa Shilo, motse o o neng o le dikilometara di feta 30 go tswa kwa gaabo kwa Rama. Batsadi ba gagwe e bong Elekana le Hana, ba ne ba naya Jehofa morwaabone gore a dire tiro e e kgethegileng botshelo jotlhe jwa gagwe e le Monasirite. * A seno se ne se raya gore batsadi ba ga Samuele ba ne ba mo latlhile e bile ba sa mo rate?
6 Nnyaa, le e seng! Ba ne ba itse gore morwaabone o ne a tla tlhokomelwa sentle kwa Shilo. E re ka Samuele a ne a dira mmogo le Moperesiti yo Mogolo e bong Eli, ga go pelaelo gore moperesiti yono o ne a tlhokometse gore dilo di tsamaye sentle. Gape go ne go na le basadi ba le mmalwa ba ba neng ba rulagantswe sentle gore ba thuse ka ditiro tse di farologaneng tse di dirwang kwa motlaaganeng.—Ekes. 38:8; Baatlh. 11:34-40.
7, 8. (a) Batsadi ba ga Samuele ba ne ba mo kgothatsa jang ka lorato ngwaga le ngwaga? (b) Gompieno batsadi ba ka ithuta eng mo batsading ba ga Samuele?
7 Mo godimo ga moo, Hana le Elekana ga ba a ka ba lebala leitibolo leno la bone le le ileng la tsholwa ka gonne Jehofa a ile a araba thapelo. Hana o ne a kopile Modimo gore a mo neye morwa mme a solofetsa Modimo gore o tla mo naya morwa yoo gore a dire tirelo e e boitshepo botshelo jotlhe jwa gagwe. Ngwaga le ngwaga fa ba ya kwa motlaaganeng, Hana o ne a tlela Samuele seaparo se sesha se se se nang mabogo, se a mo diretseng sone gore a se apare fa a direla mo motlaaganeng. Ga go pelaelo gore mosimanyana yono o ne a itumelela maeto ao fela thata. Tota e bile, o ne a itumelela go bo batsadi ba gagwe ba mo kgothatsa ka lorato le go mo kaela fa ba ntse ba mo ruta gore go direla Jehofa mo lefelong leo le le kgethegileng ke tshiamelo e kgolo.
8 Gompieno batsadi ba ka ithuta go le gontsi mo go Hana le Elekana. Gantsi batsadi ba ba godisang bana ba tlhoma mogopolo thata mo dilong tse bana ba bone ba di tlhokang mo botshelong mme ba tlhokomologa tse ba di tlhokang mo semoyeng. Le fa go ntse jalo, batsadi ba ga Samuele bone ba ne ba dira gore dilo tsa semoya di tle pele, mme seo se ne sa dira gore fa Samuele a gola a nne monna yo o ratang Jehofa.—Bala Diane 22:6.
9, 10. (a) Tlhalosa gore motlaagana o ne o ntse jang le gore Samuele yo mmotlana o ne a ikutlwa jang ka lefelo leo le le boitshepo. (Bona le ntlha e e kwa tlase.) (b) Ditiro tsa ga Samuele di ka tswa di ne di akaretsa eng, mme o akanya gore gompieno basha ba ka etsa jang sekao sa gagwe?
9 Akanya fela mosimane yono a ntse a gola mme a ithuta go le gontsi * O ne o agilwe dingwaga di ka nna 400 pele ga moo ka taelo ya ga Moshe, mme e ne e le one fela boremelelo jwa kobamelo e e itshekileng ya ga Jehofa mo lefatsheng lotlhe.fa a ntse a tsamayatsamaya mo dithoteng tse di dikologileng Shilo. Fa a leba kwa tlase mme a bona motse le mokgatsha o o neng o le mo letlhakoreng le lengwe la motse, pelo ya gagwe e tshwanetse ya bo e ne e phophoma ka boitumelo e bile a le motlotlo fa a bona motlaagana wa ga Jehofa. Ruri motlaagana oo e ne e le lefelo le le boitshepo.
10 Samuele yo mmotlana o ne a rata motlaagana fela thata. Mo pegong e a neng a e kwala moragonyana, re bala jaana: “Samuele o ne a direla fa pele ga ga Jehofa, e le mosimane, a ikgatlhile ka khiba ya leloba.” (1 Sam. 2:18) Seaparo seo se se se nang mabogo se ne se bontsha gore Samuele o thusa baperesiti mo motlaaganeng. Tota le fa e ne e se moperesiti, o ne a dira ditiro tse dingwe tse di jaaka go bula dikgoro tsa lolwapa lwa motlaagana mo mosong le go thusa Eli yo o tsofetseng. Le fa gone a ne a itumelela ditshiamelo tseno, fa nako e ntse e ya Samuele yo mmotlana o ne a simolola go tshwenyega. Sengwe se ne se sa tsamaye sentle mo ntlong ya ga Jehofa.
O ne A Nna a le Phepa mo Gare ga Batho ba ba Bosula
11, 12. (a) Hofeni le Finease ba ne ba palelwa ke go dira eng se se botlhokwa? (b) Hofeni le Finease ba ne ba dira boikepo le tlolomolao ya mofuta ofe kwa motlaaganeng? (Bona le ntlha e e kwa tlase.)
11 Samuele o ne a sa ntse a le mmotlana fa a bona batho ba dira boikepo le tlolomolao. Eli o ne a na le barwa ba le babedi ba ba bidiwang Hofeni le Finease. Pego ya ga Samuele e balega jaana: “Bomorwa Eli e ne e le banna ba ba se nang molemo wa sepe; ba ne ba sa tlotle Jehofa.” (1 Sam. 2:12) Go a utlwala go bo dintlha tseno tse pedi tse di mo temaneng eno di latelana. Hofeni le Finease e ne e le “banna ba ba se nang molemo wa sepe”—mo go rayang “barwa ba ba se nang mosola”—ka gonne ba ne ba sa tlotle Jehofa. Ba ne ba nyatsa melao ya gagwe e e siameng. Mme seo se ne se dira gore ba dire le maleo a mangwe.
12 Molao wa Modimo o ne o tlhalosa sentle ditiro tsa baperesiti le tsela e ba neng ba tshwanetse go ntsha ditlhabelo ka yone kwa motlaaganeng. Mme go ne go na le lebaka le le utlwalang la seo! Ditlhabelo tseo di ne di emela thulaganyo yotlhe ya Modimo ya go itshwarela maleo a batho gore a ba amogele mme *ba bone masego le kaelo ya gagwe. Le fa go ntse jalo, Hofeni le Finease ba ne ba dira gore baperesiti ba bangwe ba tlontlolole melao e e malebana le ditshupelo.
13, 14. (a) Batho ba ba siameng ba ne ba amiwa jang ke boikepo jo bo neng bo dirwa kwa motlaaganeng? (b) Ke jang Eli a ileng a palelwa ke boikarabelo jwa go nna rre le moperesiti yo mogolo?
13 Akanya Samuele yo mmotlana a gakgamaletse go bona batho ba dira dilo tse di bosula jalo ba sa kgalemelwe. O akanya gore o ne a bona batho ba le kae—bahumanegi, batho ba maemo a a kwa tlase le ba ba gateletsweng—ba tla kwa motlaaganeng o o boitshepo ba solofetse gore ba tla gomodiwa le go nonotshiwa semoyeng, mme ba bo ba boa ba swabisitswe, ba utlwisitswe botlhoko kgotsa ba tlontlolotswe? Mme o ne a ikutlwa jang fa a lemoga gore Hofeni le Finease ba ne ba itlhokomolositse le melao ya ga Jehofa ya boitsholo jwa tlhakanelodikobo, mme ba tlhakanela dikobo le bangwe ba basadi ba ba neng ba direla mo motlaaganeng? (1 Sam. 2:22) Gongwe o ne a solofetse gore Eli o tla dira sengwe ka gone.
Samuele o tshwanetse a bo a ne a tshwenngwa thata ke bosula jo bo neng bo dirwa ke bomorwa Eli
14 Eli ke ene a neng a ka kgona go baakanya bothata jono jo bo neng bo etegela pele. E re ka e ne e le moperesiti yo mogolo, o ne a ikarabelela ka se se neng se direga kwa motlaaganeng. E ne e le boikarabelo jwa gagwe gore a kgalemele bomorwawe. Kana gone, ba ne ba ikutlwisa botlhoko e bile ba utlwisa le batho ba bangwe ba bantsi botlhoko. Le fa go ntse jalo, Eli o ne a paletswe ke boikarabelo jwa go nna rre le moperesiti yo mogolo. O ne a sa ba kgalemele a tiisitse. (Bala 1 Samuele 2:23-25.) Tota bomorwawe ba ne ba tlhoka kgalemelo e e gagametseng. Maleo a ba neng ba a dira a ne a tshwanetse loso!
15. Ke molaetsa ofe o o maatla o Jehofa a neng a o romela kwa go Eli, mme ene le lelapa la gagwe ba ne ba tsibogela tlhagiso eo jang?
15 Boemo joo bo ile jwa ya bokgakaleng jwa gore Jehofa a romele “monna wa Modimo,” moporofeti mongwe yo o sa umakiwang ka leina, gore a ye go bolelela Eli molaetsa o o maatla wa katlholo. Jehofa o ne a raya Eli a re: “O nna o tlotla bomorwao go mpheta.” Ka jalo, Modimo o ne a bolelela pele gore bomorwa Eli ba ba boikepo ba ne ba tla swa ka letsatsi le le lengwe le gore lelapa la ga Eli le ne le tla boga, le bo le latlhegelwa ke tshiamelo ya lone ya boperesiti. A tlhagiso eo e e maatla e ne ya dira gore lelapa leo le fetoge? Pego eno ya Baebele e bontsha gore Eli le barwa ba gagwe ga ba a ka ba fetoga.—1 Sam. 2:27–3:1.
16. (a) Dipego di re bolelela eng ka tsela e Samuele yo mmotlana a neng a gola ka yone? (b) A dipego tseo di go nametsa pelo? Tlhalosa.
16 Dilo tseno tsotlhe tse di sa siamang di ne di ama Samuele yo mmotlana jang? Gangwe le gape mo pegong eno e e sa itumediseng, re utlwa 1 Samuele 2:18, re ile ra bala gore Samuele ‘o ne a direla ka boikanyegi fa pele ga ga Jehofa, e le mosimane.’ Tota le fa Samuele a ne a le mmotlana, o ne a tlhomamisa gore go direla Modimo e nna selo sa botlhokwa mo botshelong jwa gagwe. Mo temaneng ya 21 ya kgaolo eo, re bala ka sengwe se se nametsang pelo le go feta: “Mosimane Samuele a tswelela a gola fa pele ga ga Jehofa.” Fa a ntse a gola, kamano ya gagwe le Rraagwe yo o kwa legodimong e ne ya nonofa. Fa re na le kamano e e ntseng jalo le Jehofa, ga go pelaelo gore re tla sireletsega mo mekgweng epe fela e e bosula.dikgang tse di molemo tse di itumedisang tsa kafa Samuele a ileng a gola a bo a gatela pele ka teng. Gopola gore mo go
17, 18. (a) Basha ba Bakeresete ba ka etsa Samuele jang fa ba bona batho ba bangwe ba dira dilo tse di sa siamang? (b) Ke eng se se bontshang gore Samuele o ne a tlhophile go dira se se siameng?
17 Go ne go ka nna motlhofo gore Samuele a ipolelele gore fa moperesiti yo mogolo le bomorwawe ba ineetse mo go direng bosula, le ene a ka itirela maratwaepelo. Le fa go ntse jalo, fa batho ba bangwe ba dira dilo tse di sa siamang, tota le ba ba nang le taolo, ga re a tshwanela go dira seo seipato sa go leofa. Gompieno, basha ba le bantsi ba Bakeresete ba latela sekao sa ga Samuele mme ba tswelela ba “gola fa pele ga ga Jehofa”—tota le fa batho ba ba tshelang le bone ba sa ba tlhomele sekao se se molemo.
18 Diphelelo tsa go bo Samuele a ile a tlhopha go ikobela Jehofa e nnile dife? Re bala jaana: “Mo nakong eno yotlhe mosimane Samuele o ne a ntse a golela pele e bile a ratega mo ponong ya ga Jehofa le ya batho.” (1 Sam. 2:26) Ka jalo Samuele o ne a ratiwa, segolo jang ke batho ba kgakololo ya bone e neng e le botlhokwa. Jehofa le ene o ne a rata mosimane yono thata ka go bo a ikanyega. Tota Samuele o ne a itse gore Modimo wa gagwe o ne a tla dira sengwe ka bosula jotlhe jo bo neng bo dirwa mo Shilo, le fa gone a ne a ka tswa a ipotsa gore o tla dira seo leng. Bosigo bongwe dipotso tsa ga Samuele di ne tsa arabiwa.
“Bua, Gonne Motlhanka wa Gago o Reeditse”
19, 20. (a) Tlhalosa se se neng sa diragalela Samuele bosigo bongwe kwa motlaaganeng. (b) Samuele o ne a tshwara Eli jang, mme o itsile jang gore o bidiwa ke mang?
19 E ne e le ka makuku mme go sa ntse go le lefifi; lesedinyana la lebone le legolo la mogope le ne le sa ntse le tuka. Mo nakong eno e go didimetseng thata ka yone, Samuele o ne a utlwa lentswe la mongwe a mmitsa. O ne a akanya gore o bidiwa ke Eli, yo jaanong a neng a tsofetse thata e bile a sa tlhole a bona sentle. Samuele o ne a tsoga mme “a sianela” kwa monnamogolong yoo. Akanya fela mosimanyana yono a tabogela kwa go Eli a sa rwala ditlhako, a ya go utlwa gore o mmiletsa eng? Ruri go ama pelo go bona tsela e Samuele a neng a tlotla le go bontsha Eli bopelonomi ka yone. Go sa kgathalesege gore Eli o dirile maleo a le mantsi go le kana kang, e ne e sa ntse e le moperesiti yo mogolo wa ga Jehofa.—1 Sam. 3:2-5.
20 Samuele o ne a tsosa Eli mme a re: “Ke fano, gonne o mpiditse.” Eli o ne a mo raya a re ga a mmitsa mme a mmolelela gore a ye go robala. Le fa go ntse jalo, go ne ga direga se se tshwanang ka makgetlo a mangwe a mabedi! La bofelo Eli o ne a lemoga gore go diragala eng. E ne e setse e le lobaka Jehofa a sa bue le batho ba gagwe ka ponatshegelo kgotsa ka molaetsa wa boporofeti, mme re tlhaloganya lebaka la go bo go ne go ntse jalo. Jaanong Eli o ne a lemoga gore Jehofa o bua le bone gape—a dirisa mosimanyana yono! Eli o ne a bolelela Samuele gore a ye go robala mme a mmolelela kafa a tshwanetseng go araba ka teng. Samuele o ne a mo reetsa. Go ise go ye kae, o ne a utlwa lentswe le bitsa: “Samuele, Samuele!” Mosimane o ne a araba: “Bua, gonne motlhanka wa gago o reeditse.”—1 Sam. 3:1, 5-10.
21. Re ka reetsa Jehofa jang gompieno, mme ke eng fa go le botlhokwa go dira jalo?
21 Kgabagare go ne go na le motlhanka yo o reetsang Jehofa kwa Shilo. Samuele o ne a reetsa Jehofa botshelo jotlhe jwa gagwe. A le wena o dira jalo? Ga go tlhokege gore re utlwe pele lentswe lengwe le le sa tlwaelegang le bua le rona bosigo. Gompieno, re ka re lentswe la Modimo le nna le bua le rona. Re le utlwa mo Lefokong la gagwe le le feletseng, Baebele. Fa re nna re reetsa Modimo le go dira se a se batlang, tumelo ya rona e tla gola le go feta. Ke sone se se neng sa direga ka Samuele.
22, 23. (a) Molaetsa o kwa tshimologong Samuele a neng a tshaba go o bolela o ne wa diragadiwa jang? (b) Tsela e Samuele a neng a itsege ka yone e ne ya tswelela e gola jang?
22 Bosigo joo bo ne bo le botlhokwa thata mo botshelong jwa ga Samuele ka gonne o ne a simolola go itse Jehofa ka tsela e e kgethegileng, a nna moporofeti le mmueledi wa Modimo. Kwa tshimologong, mosimane yono o ne a tshaba go bolelela Eli molaetsa wa ga Jehofa, ka gonne e ne e le tlhagiso ya bofelo ya gore boporofeti jo bo ka ga lelapa leo bo tla tloga bo direga. Le fa go ntse jalo, Samuele o ne a nna pelokgale mme a bolelela Eli molaetsa oo, mme Eli o ne a amogela katlholo ya Modimo ka boikokobetso. Go ise go ye kae, sengwe le sengwe se Jehofa a se buileng se ne sa diragadiwa: Baiseraele ba ne ba ya go tlhabana le Bafilisitia, Hofeni le Finease ba ne ba bolawa mo letsatsing le le lengwe, mme Eli le ene o ne a 1 Sam. 3:10-18; 4:1-18.swa fa a utlwa gore Letlole le le boitshepo la ga Jehofa le thopilwe.—
23 Le fa go ntse jalo, tsela e e molemo e Samuele a neng a itsege ka yone e le moporofeti yo o ikanyegang e ne ya tswelela e gola. Pego eo ya re: “Jehofa ka nosi a itshupa a na le ene,” mme e oketsa ka gore Jehofa a dira gore boporofeti jotlhe jo Samuele a neng a bo bua bo direge.—Bala 1 Samuele 3:19.
“Samuele a Biletsa Kwa go Jehofa”
24. Fa nako e ntse e ya, Baiseraele ba ne ba dira tshwetso efe, mme ke eng fa e ne e le boleo jo bo masisi?
24 A Baiseraele ba ne ba latela sekao sa ga Samuele mme ba nna batho ba ba ikanyegang le ba ba ratang dilo tsa semoya? Nnyaa. Fa nako e ntse e ya, ba ile ba dira tshwetso ya gore ga ba tlhole ba batla go atlholwa ke moporofeti. Ba ne ba batla go tshwana le ditšhaba tse dingwe mme ba batla go busiwa ke kgosi ya motho. Jehofa o ne a laela Samuele gore a ba neye se ba se batlang. Mme o ne a tshwanetse go bolelela Baiseraele gore ruri boleo jwa bone bo ne bo le masisi. Tota ba ne ba sa gane moporofeti yono, mme ba ne ba gana Jehofa ka boene! Ka jalo o ne a biletsa batho kwa Gilegala.
25, 26. Samuele yo o tsofetseng o ne a thusa jang batho ba gaabo kwa Gilegala gore ba lemoge bomasisi jwa boleo jo ba bo diretseng Jehofa?
25 A re boeleng morago mo nakong ele ya fa go na le tshisibalo e kgolo fa Samuele a bua le Baiseraele kwa Gilegala. Fa a le koo, Samuele yo o tsofetseng o ne a gopotsa Baiseraele dilo tse di molemo tse a di dirileng tse di bontshang gore o a ikanyega. Re bala jaana: “Samuele a biletsa kwa go Jehofa.” O ne a kopa gore Jehofa a tlise pula ya matlakadibe.—1 Sam. 12:17, 18.
26 Pula ya matlakadibe? Ka paka e go sa neng pula ka yone? Seo se ne se gakgamatsa! Fa e le gore batho bangwe ba ne ba belaela kgotsa ba sotla, ga ba a ka ba kgona le go digela mafoko a bone. Ka tshoganyetso fela maru a ile a thiba mme ga fifala. Diphefo tse di neng di tsubutla di ne tsa senya korong e e mo masimong. Go ne ga utlwala modumo o mogolo thata wa ditumo tsa maru. Mme pula ya tshologa. Batho ba ne ba tsiboga jang? ‘Batho botlhe ba ne ba boifa Jehofa le Samuele thata.’ Kgabagare ba ne ba lemoga gore ba dirile boleo jo bo masisi.—1 Sam. 12:18, 19.
27. Jehofa o ikutlwa jang ka batho ba ba etsang tumelo ya ga Samuele?
27 Jehofa Modimo ke ene a neng a fitlhelela dipelo tsa batsuolodi bano, e seng Samuele. Samuele o ne a bontsha tumelo mo Modimong wa gagwe go tloga bosheng jwa gagwe go fitlha a tsofala. Mme Jehofa o ne a mo segofatsa. Le gompieno, Jehofa ga a fetoga. O sa ntse a ema nokeng batho ba ba etsang tumelo ya ga Samuele.
^ ser. 5 Banasirite ba ne ba dirile maikano a a neng a akaretsa gore ba se ka ba nwa bojalwa le go beola meriri ya bone. Bontsi jwa bone ba ne ba dira maikano ka lobaka lo lo rileng fela, mme go ne go na le ba le mmalwa ba ba jaaka Samesone, Samuele le Johane Mokolobetsi ba ba neng ba nna Banasirite botshelo jotlhe jwa bone.
^ ser. 9 Lefelo le le boitshepo le ne le le khutlonnètsepa, tota le lebega jaaka tente e kgolo e e tlhomilweng mo foreiming ya logong. Le fa go ntse jalo, le ne le dirilwe ka didirisiwa tsa maemo a a kwa godimo—matlalo a manyebi, matsela a a kgabisitsweng bontle le magong a a jang madi a mantsi a a manegilweng ka selefera le gauta. Lefelo leno le le boitshepo le ne le le mo lolwapeng lo lo khutlonnètsepa lo lo neng lo na le sebeso se sentle sa ditlhabelo. Fa nako e ntse e ya, go bonala go ile ga agiwa diphaposi tse dingwe go bapa le motlaagana gore di dirisiwe ke baperesiti. Samuele a ka tswa a ne a robala mo go nngwe ya diphaposi tseno.
^ ser. 12 Pego eno e na le dikai tse pedi tse di bontshang gore ba ne ba se na tlotlo. Sa ntlha, Molao o ne o tlhalosa sentle gore ke dikarolo dife tsa setlhabelo se se ntshiwang tse di neng di tshwanetse go jewa ke baperesiti. (Dute. 18:3) Le fa go ntse jalo, baperesiti ba ba boikepo ba ne ba sa dire se ba se laetsweng. Ba ne ba laela batlhokomedi ba bone gore ba tsenye foroko mo pitseng e tona ya nama e e bedisiwang, mme ba ba ntshetse dinama tse di nonneng! Sa bobedi, fa batho ba ne ba tlisa ditlhabelo tsa bone gore di fisiwe mo sebesong, baperesiti ba ba boikepo ba ne ba laela motlhokomedi gore a tshosetse motho yo o neelang tshupelo, a mo pateletse gore a mo neye nama e tala tota le pele mafura a setlhabelo a ntshediwa Jehofa tshupelo.—Lefi. 3:3-5; 1 Sam. 2:13-17.


text:
SETLHOGO SA KA FA NTLE
Mathata a go Fudugela Kwa Nageng e Sele
Go Batla Botshelo jo bo Botoka
GEORGE o ne a tlaletswe. O ne a sa kgone go tlamela ba lelapa la gagwe sentle. Ka fa letlhakoreng le lengwe, o ne a bona batho ba lefelo la bone ba lwala mme ba bangwe ba lebega ba bolawa ke tlala. Mme o ne a itse gore kwa nageng nngwe e e gaufi maemo a ne a le botoka. O ne a akanya jaana: ‘Ke tla fudugela kwa nageng e sele, ke batle tiro, ke bo ke bitsa le ba lelapa la me.’
Patricia le ene o ne a eletsa go ya go simolola botshelo jo bosha kwa moseja. O ne a sa bereke mme o ne a ka se bone tiro motlhofo. Ene le lekau la gagwe ba ne ba swetsa ka gore ba tswe kwa Nigeria ba fudugele kwa Spain ba feta ka Algeria mme ba sa itse gore mosepele wa go ralala Sekaka sa Sahara o ne o tla nna bokete go le kana kang. O ne a re: “Ke ne ke le moimana mme ke ne ke ikaeletse go direla ngwanake botshelo jo bo botoka.”
Rachel ene o ne a batla go simolola botshelo jo bo botoka kwa Yuropa. O ne a latlhegetswe ke tiro kwa Philippines, mme ba losika ba ne ba re go na le mebereko e mentsi ya dikitšhini kwa moseja. Ka jalo, o ne a adima madi gore a palame sefofane mme a laela monna wa gagwe le morwadie, a ba solofetsa jaana: “Re ka se kgaogane lobaka lo loleele.”
Go fopholediwa gore batho ba feta dimilione di le 200 ba ba jaaka George, Patricia le Rachel ba fudugetse kwa dinageng di sele mo dingwageng tsa bosheng jaana. Le fa bangwe ba fudugile ka ntlha ya dintwa, ditiragalo tsa masetlapelo a tlholego kgotsa go bogisiwa, bontsi bo fudugile ka gonne ba batla go tokafatsa botshelo jwa bone. Bafaladi ba lebana le mathata afe kwa dinageng tse ba fudugelang kwa go tsone? A botlhe ba bona botshelo jo bo botoka jo ba bo solofetseng? Fa motsadi a fuduga a ya go batla mafulo a matalana, seo se ama bana jang? Sekaseka dikarabo tse di latelang tsa dipotso tseno.
Mosepele Wa go Ya Koo le go Tlwaela go Nna Teng
Gantsi kgwetlho ya ntlha ya go fudugela kwa nageng e sele ke mosepele ka boone. George, yo o umakilweng mo setlhogong sa ntlha, o ne a tsaya mosepele wa dikilometara di le makgolokgolo a se na dijo tse di lekaneng. O bolela jaana: “Mosepele wa go ya koo o ne o le bokete tota.” Bafaladi ba le bantsi ga ba goroge le kwa ba yang teng.
Patricia o ne a ya kwa Spain. O ne a tsamaya ka lori go ralala Sekaka sa Sahara. “Re ne ra tsaya beke go tswa Nigeria go ya Algeria mme re ne re sukagane mo loring re le 25. Fa re ntse re le mo tseleng re ne ra bona ditopo di le dintsi mmogo le batho ba tsamayatsamaya mo sekakeng ba lebega ba ka swa nako nngwe le nngwe. Go lebega bakgweetsi bangwe ba dilori ba tlogela bapalami ka bopelompe mo tseleng.”
Go farologana le George le Patricia, Rachel o ne a kgona go tsamaya ka sefofane go ya kwa Yuropa, kwa a neng a tla dira tiro ya dikitšhini gone. Mme o ne a ise a ko a akanye gore a ka tlhoafalela morwadie wa dingwaga tse pedi thata jaana. A re: “Nako le nako fa ke ne ke bona mmè mongwe a na le ngwana wa gagwe yo monnye ke ne ke utlwa botlhoko tota.”
George o ne a fitlhela go le thata go tlwaela naga e a neng a fudugetse kwa go yone. Go ne ga feta dikgwedi pele a ka kgona go romela madi kwa gae. O bolela jaana: “Go ne ga feta masigo a le mantsi ke lela ka gonne ke jewa ke bodutu e bile ke kgobegile marapo.”
Patricia o ne a goroga kwa molelwaneng wa Morocco morago ga go nna dikgwedi di le mmalwa kwa Algeria. A re: “Fa ke le koo ke ne ka belega morwadiake. Ke ne ka tshwanelwa ke go iphitlhela batho ba ba gapang basadi ba bafaladi ba bo ba ba pateletsa go gweba ka mmele. Kgabagare ke ne ka bona madi a a lekaneng go kgabaganya lewatle le le kotsi go ya Spain. Re ne re tsamaya ka mokoro o o sekgoropa e bile o sa siamela go rwala bapalami ba bantsi ba o neng o ba rwele. Re ne ra tshwanelwa ke go gelela metsi re a ntsha mo mokorong ka ditlhako tsa rona! Fa re fitlha fa losing lwa Spain ke ne ke lapile mo ke neng ke se na maatla a go tsamaya.”
Gone ke boammaaruri gore batho ba ba batlang go fudugela kwa dinageng di sele ga ba a tshwanela fela go akanya ka dikotsi tse di ka diregang mo mosepeleng. Gape ba tshwanetse go akanyetsa mathata a a ka nnang gone a go tlwaela puo le setso sa kwa nageng e ba fudugelang kwa go yone, mmogo le ditshenyegelo le mathata a a amanang le melao a go leka go nna baagi ba naga kgotsa banni ba ba kafa molaong mme e se baagi ba teng. Go le gantsi bafaladi ba ba palelwang ke go bona dipampiri tsa semolao tsa go nna kwa nageng eo, ba go fitlhela go le thata go bona tiro e e siameng, bonno jo bo siameng, thuto kgotsa tlhokomelo ya botsogo. Gape ba ka nna ba thatafalelwa ke go nna le lekwalo la go kgweetsa kgotsa akhaonto ya banka. Ka maswabi, gantsi batswakwa ba ba se nang dipampiri tsa semolao ba jewa ntsoma, gongwe ka go berekisiwa ka thata ba bo ba newa madi a mannye.
Ntlha e nngwe e e tshwanetseng go akanyediwa ke madi ka boone. A ruri re tshwanetse go a ikanya? Baebele e naya kgakololo eno e e mosola: “Nna botlhale mme o se itapise ka go leka go huma. Madi a gago a ka nyelela ka ponyo ya leitlho, jaaka e kete a tlhogile diphuka a bo a fofa jaaka ntsu.” (Diane 23:4, 5, Good News Translation) Gape gakologelwa gore dilo tse re di tlhokang go gaisa ke dilo tse madi a ka se kgoneng go di reka—e leng, lorato, go se tshwenyege le go nna mo lelapeng le le utlwanang. A bo go utlwisa botlhoko jang fa batsadi ba dira gore lorato lwa madi lo nne botlhokwa go feta lorato lo ba ratanang ka lone kgotsa “lorato lwa tlholego” lo ba ratang bana ba bone ka lone!—2 Timotheo 3:1-3.
Gape batho ba dirilwe ba na le keletso ya go batla go itse ka Modimo. (Mathaio 5:3) Ka jalo, batsadi ba ba nang le maikarabelo ba dira sotlhe se ba ka se kgonang go diragatsa maikarabelo a ba a neilweng ke Modimo a go ruta bana ba bone ka Modimo, boikaelelo jwa gagwe le melao ya gagwe.—Baefeso 6:4.
Lelapa le le Kitlaneng—Le Botlhokwa go Feta Madi
Le fa gone bafaladi ba ka tswa ba diragalelwa ke dilo tse di sa tshwaneng, ba le bantsi ba felela ba diragaletswe ke dilo dingwe tse di tshwanang, jaaka go diragaletse George, Rachel le Patricia ba ba umakilweng pelenyana mo motseletseleng ono wa ditlhogo. Lelapa le goga bokete fa motsadi a tsamaya kgotsa fa molekane yo mongwe wa lenyalo a tlogela molekane wa gagwe, e bile go ka feta dingwaga di le dintsi pele lelapa le kopana gape. Lelapa la ga George lone le ne la tsaya dingwaga di feta nnè pele le kopana gape.
Rachel ene o ne a kgona go boela kwa Philippines ka sefofane go ya go tsaya morwadie morago ga go kgaogana le ene ka dingwaga di ka nna tlhano. Mme Patricia ene o ne a goroga kwa Spain a kukile leseanyana la gagwe. Patricia a re: “Ke ene fela yo nka mmitsang wa lelapa la me mono, ka jalo ke leka ka natla go mo tlhokomela.”
Bafaladi ba le bantsi ba tshwanelwa ke go itshoka mo nageng e ba fudugetseng mo go yone le fa ba jewa ke bodutu, ba na le mathata a madi e bile ba kgaogane le ba malapa a bone lobaka lo loleele. Ba dirile go le gontsi gore ba fuduge, ka jalo fa dilo di sa ba tsamaele sentle, ke ba le mmalwa fela ba ba ipetang pelo go boela gae le fa seo se kaya gore ba ka lebana le go tlhabiwa ke ditlhong.
Mongwe yo o neng a ipeta pelo go boela gae ke Allan, yo o tswang kwa Philippines. Le fa a ile a bona tiro e e duelang sentle kwa Spain, morago ga dikgwedi di le 18 o ne a boela gae. A re: “Ke ne ke tlhoafaletse mosadi wa me le mosetsanyana wa me fela thata. Ke ne ka swetsa ka gore nka se tlhole ke ya go bereka kwa moseja, ntle le fa re ka fuduga rotlhe re le lelapa. Mme kgabagare re ne ra dira jalo. Lelapa le botlhokwa thata go feta madi.”
Jaaka Patricia a ile a lemoga, go na le sengwe gape se se botlhokwa go feta madi. Fa a goroga kwa Spain o ne a na le “Tesetamente e Ntšha,” kgotsa Dikwalo Tsa Bokeresete Tsa Segerika. A re: “Ke ne ke tsaya buka eno e le pheko e e ntshireletsang. Mme ke ne ka kopana le mosadi mongwe yo e leng mongwe wa Basupi ba ga Jehofa. Pele ga foo ke ne ke sa kgatlhegele go bua le batho ba bodumedi jono. Ka jalo ke ne ka mmotsa dipotso di le dintsi ke batla go senola gore dilo tse a di dumelang di phoso. Mme mo boemong jwa se ke neng ke se akantse, o ne a kgona go buelela dilo tse a di dumelang le go araba dipotso tsa me a dirisa Baebele.”
Se Patricia a neng a se ithuta se ne sa mo lemosa gore go nna le boitumelo jo bo nnelang ruri le isagwe e e tlhomameng go ikaegile ka go itse Modimo le se a se ikaeletseng ka rona e seng ka gore motho o nna kae kgotsa o na le madi a le kana kang. (Johane 17:3) Sengwe sa dilo tse Patricia a neng a di ithuta ke gore Modimo wa boammaaruri o na le leina—Jehofa. (Pesalema 83:18) Gape o ne a bala mo Baebeleng gore Modimo o tla tloga a fedisa khumanego yotlhe a dirisa puso ya Bogosi jwa gagwe jo bo eteletsweng pele ke Jesu Keresete. (Daniele 7:13, 14) Pesalema 72:12, 14 ya re: “[Jesu] o tla golola mohumanegi yo o goang a kopa thuso, le yo o bogisiwang le ope fela yo o se nang mothusi. O tla golola moya wa bone mo kgatelelong le mo tshiamololong.”
Ke eng fa o sa iphe nako ya go sekaseka Baebele? Buka eno e e nang le botlhale jwa Modimo e ka go thusa go tlhaloganya se tota se leng botlhokwa mo botshelong, go dira ditshwetso tse di molemo, le go itshokela diteko dipe fela tsa gone jaanong o itumetse e bile o na le tsholofelo.—Diane 2:6-9, 20, 21.


text:
Karolo:Batshameki ba kgwele ya dinao ba Botswana
Setlhopha sa Township Rollers[fetola | Fetola Motswedi]
Re ya go fenya gaborone United ka Tshipi,e yone ga gona mme orile, ebile ke eletsa go ka bo go sena digame dipe mo letsatsing la boikhutso gore batho botlhe ba kgone go bona jaaka re fenyaa Gaborone United ba dikileng ba re fentse mo pakeng e e fitlileng[1].Ke ne ke akanyanya gore Gumbo o ne a ipuela fela mo pakeng e e fitlileng fa a ne a bua fa re tlileng go fenya ditlhopha ka teng, ke gone ke dumelang janong.
Motshamiki Pontsho Moloi[fetola | Fetola Motswedi]
Pontso ke motsemeki wa setlhopha sa Mochudi Center Chief.O tshameka mo bogare jwa setlhopha ebile o itsege ka leina la "Piro" mme seo se mo dire gore a tume fela thata mo lefatsheng ka bophara[2].
Dipadi tse dingwe[fetola | Fetola Motswedi]
Ditsebe tse di mo karolong “Batshameki ba kgwele ya dinao ba Botswana"
The following 20 pages are in this category, out of 20 total.


text:
ETSA TUMELO YA BONE | JONATHANE
“Ga go Na se Se ka Kgoreletsang Jehofa”
Masole a Bafilisitia a eme mo godimo ga thaba mme fa a ntse a disitse, a bona sengwe se a neng a sa se lebelela: Banna ba babedi ba Baiseraele ba eme mo phatlalatseng ba ba lebile. Masole ano a tshegisiwa ke gore banna bano ba Baiseraele ba batla go lwa le mophato otlhe wa masole. Bafilisitia ga ba bolo go gatelela Baiseraele, go ya bokgakaleng jwa gore Baiseraele fa ba tlhoka go lootsa didirisiwa tsa bone tsa mo masimong, ba ne ba tshwanelwa ke go kopa thuso kwa Bafilisitieng. Seo se ne se dira gore Baiseraele ba se ka ba nna le dibetsa tse di lekaneng tsa ntwa. Banna bano ba babedi ba Baiseraele ba ne ba ka kgona jang go fenya masole ano? Bafilisitia ba ile ba tlhaeletsa banna bano ba re: “Tlhatlogelang kwa go rona, mme re tla lo bontsha!”—1 Samuele 13:19-23; 14:11, 12.
Bafilisitia ba ne ba tlile go ikwatlhaela mafoko ao! Baiseraele bano ba ile ba kgabaganya molatswana, go tswa foo ba simolola go palama thaba. Ba ile ba tlhoka go dirisa diatla ka gonne thaba eno e ne e tlhatlogela e bile e tletse maje. Ba ile ba tlhatloga jalo go fitlha ba goroga kwa masoleng ao! (1 Samuele 14:13) Fa Bafilisitia ba ba bona, ke gone ba ileng ba lemoga gore monna yo o tlang kwa go bone o tshwere sebetsa mme motsholadibetsa wa gagwe o mo setse morago. A tota monna yono o ne a akanya gore ene le motsholadibetsa wa gagwe ba ne ba ka kgona go fenya mophato ono wa masole? A o ne a tsenwa?
Nyaa o ne a sa tsenwe, go na le moo o ne a dumela gore Modimo o tla mo thusa. Monna yono o ne a bidiwa Jonathane mme re ka ithuta dilo di le dintsi thata mo sekaong sa gagwe. Le fa re sa tlhoke go lwa ka tsela ya mmatota, sekao sa ga Jonathane se re ruta gore fa re batla go nna le tumelo e e nonofileng, re tlhoka go nna pelokgale, go ikanyega le go intsha setlhabelo.—Isaia 2:4; Mathaio 26:51, 52.
Ngwana yo o Ikanyegang le Lesole le le Pelokgale
Re tlhoka go itse tsela e Jonathane a godileng ka yone gore re kgone go tlhaloganya lebaka la gore a bo a ile a tlhasela masole a Bafilisitia. Jonathane e ne e le ngwana wa ntlha wa kgosi ya ntlha ya kwa Iseraele e bong Saulo. Fa Saulo a tlhomiwa go nna kgosi, Jonathane o ne a setse a godile, gongwe a le dingwaga di le 20 kgotsa go feta. Go bonala Jonathane a ne a utlwana thata le rraagwe ka gore rraagwe o ne a tlhola a tlotla le ene ka dilo tsa botlhokwa. Rraagwe Jonathane e ne e le monna yo motelele yo montle e bile e le segatlhamelamasisi mme dilo tsa botlhokwa thata tse Jonathane a neng a di rata ka ene, ke tumelo ya gagwe le tsela e a neng a ikokobeditse ka yone. Jonathane o ile a lemoga lebaka la go bo Jehofa a tlhophile rraagwe go nna kgosi. Moporofeti Samuele le ene o ile a bua gore ga go na ope yo o neng a tshwana le Saulo mo Iseraele.—1 Samuele 9:1, 2, 21; 10:20-24; 20:2.
Jonathane o tshwanetse a bo a ne a le motlotlo tota go nna karolo ya masole a a eteletsweng pele ke rraagwe go lwa le baba ba ga Jehofa. Dintwa tsa nako eo di ne di sa tshwane le tsa gompieno. Jehofa o ne a tlhophile setšhaba sa Iseraele mme ditšhaba tse di neng di obamela medimo ya maaka, di ne di tlhola di tlhasela setšhaba seo sa Modimo. Bafilisitia ba ba neng ba obamela modimo o o bidiwang Dagone, ba ne ba tlhola ba leka go gatelela kgotsa go fedisa Baiseraele.
Ka nako eo, banna ba ba tshwanang le Jonathane ba ne ba tsaya go lwa mo dintweng tseo e le tsela ya go bontsha Jehofa Modimo gore ba ikanyega mo go ene. Mme Jehofa o ne a segofatsa Jonathane. Fa Saulo a sena go nna kgosi, o ile a tlhoma Jonathane go nna moeteledipele wa masole a le 1 000 mme Jonathane le masole ao ba ile ba ya go tlhasela masole a Bafilisitia kwa Geba. Le fa ba ne ba sa tshwara dibetsa tse di lekaneng, Jehofa o ile a thusa Jonathane go fenya ntwa eo. Bafilisitia ba ile ba oketsa masole a bone mme seo se ile sa tshosa masole a le mantsi a ga Saulo. Bangwe ba bone ba ile ba tshaba ba ya go iphitlha mme ba le mmalwa ba ile ba ya go thusa Bafilisitia. Mme Jonathane ene ga a ka a tshoga.—1 Samuele 13:2-7; 14:21.
Mo letsatsing le re buileng ka lone kwa tshimologong, Jonathane o ne a ngwega le motsholadibetsa wa gagwe. Fa ba atamela lefelo la Mikemashe le Bafilisitia ba neng ba le kwa go lone, Jonathane o ile a bolelela motsholadibetsa leano la gagwe. O ile a mmolelela gore ba tla tlhagelela gore masole a Bafilisitia a ba bone, mme fa Bafilisitia ba ba bitsa gore ba tle go lwa le bone, e tla bo e le sesupo sa gore Jehofa o tla ba thusa. Motsholadibetsa o ile a dumalana, gongwe ka gonne a utlwile Jonathane a re: “Ga go na se se ka kgoreletsang Jehofa go boloka ka ba le bantsi kgotsa ka ba le mmalwa.” (1 Samuele 14:6-10) Jonathane o ne a kayang?
Go bonala Jonathane a ne a itse Modimo sentle. O ne a itse gore mo nakong e e fetileng Jehofa o ile a thusa batho ba gagwe go fenya baba ba bone ba ba neng ba ba feta ka palo. Ka dinako tse dingwe Modimo o ne a dirisa motho a le mongwe fela gore a fenye baba ba Iseraele. (Baatlhodi 3:31; 4:1-23; 16:23-30) Jonathane o ne a itse gore tumelo ke yone e neng e thusa batlhanka ba Modimo go fenya, e seng palo, maatla kgotsa dibetsa tsa bone. Ka jalo, tumelo ke yone e dirileng gore Jonathane a letle Jehofa gore a dire tshwetso ya gore a ene le motsholadibetsa wa gagwe ba ne ba tshwanetse go tlhasela Bafilisitia kgotsa jang. O ile a kopa sesupo mo go Jehofa. Mme fa Jehofa a sena go mo naya sesupo, o ile a ya go tlhasela.
Ela tlhoko dilo tse pedi tse di bontshang gore Jonathane o ne a na le tumelo. Sa ntlha, o ne a tlotla Jehofa fela thata. O ne a itse gore le fa Jehofa a sa tlhoke thuso ya batho gore a diragatse boikaelelo jwa gagwe, o ne a itumelela go segofatsa batho ba ba mo direlang ka boikanyegi. (2 Ditiragalo 16:9) Sa bobedi, Jonathane o ne a emela sesupo mo go Jehofa pele a dira ditshwetso. Rona ga re tlhoke dikgakgamatso gore re itse gore Jehofa o itumelela ditshwetso tsa rona, go na le moo re thusiwa ke Lefoko la Modimo gore re kgone go dira thato ya gagwe. (2 Timotheo 3:16, 17) A re batla kaelo mo Baebeleng pele re dira ditshwetso tsa botlhokwa? Fa re dira jalo, re tla bo re bontsha gore fela jaaka Jonathane re tsaya go dira thato ya Modimo go le botlhokwa.
Ka jalo, banna bano ba babedi ba ne ba tlhatloga thaba ba lebile kwa masole a leng teng. Fa Bafilisitia ba lemoga gore ba a tlhaselwa, ba ile ba romela masole a mangwe gore a ye go kgatlhantsa banna bano. E re ka Bafilisitia ba ne ba le bantsi e bile ba le kwa godimo ga thaba, go tshwanetse ga bo go ile ga nna motlhofo gore ba bolaye banna bano ka bonako. Jonathane le motsholadibetsa wa gagwe ba ile ba ba kgemetha mme ba bolaya masole a le 20 mo nakong e e khutswane. Baebele ya re go na le selo se sengwe gape se Jehofa a ileng a se dira: “Foo ga nna le thoromo mo bothibelelong mo tshimong le mo bathong botlhe ba masole a tshireletso; mme setlhopha sa bathopi se ne sa roroma, le bone tota, le lefatshe la simolola go roroma, mme ya nna thoromo e e tswang kwa Modimong.”—1 Samuele 14:15.
Saulo le masole a gagwe ba ile ba bona tlhakatlhakano e e neng e runtse mo kampeng ya Bafilisitia le tsela e ba neng ba bolaana ka yone. (1 Samuele 14:16, 20) Baiseraele ba ile ba nna pelokgale mme ba simolola go tlhasela Bafilisitia ka dibetsa tse ba ka tswang ba di tshotse mo masoleng a a tlhokafetseng a Bafilisitia. Jehofa o ile a thusa batho ba gagwe go fenya. Mme le gompieno o sa ntse a dira fela jalo. Fela jaaka Jonathane le motsholadibetsa wa gagwe yo re sa mo itseng, le rona fa re na le tumelo mo go Jehofa, ga re kitla re ikwatlhaela ditshwetso tse re di dirang.—Malaki 3:6; Baroma 10:11.
“O ne a Dira le Modimo”
Modimo ga a ka a thusa Saulo jaaka a ile a thusa Jonathane. Saulo o ile a dira diphoso tse di masisi. Ga a ka a reetsa moporofeti wa ga Jehofa ka gore o ile a ntsha setlhabelo se go ya ka molao Balefi e neng e le bone fela ba tshwanetseng go se ntsha. Fa Samuele a goroga, o ile a bolelela Saulo gore bogosi bo ne bo tlile go tsewa mo go ene ka gonne a paletswe ke go reetsa Modimo. Go tswa foo, Saulo o ile a romela masole a gagwe go ya ntweng mme a ba raya a re: “Go hutsegile motho yo o jang senkgwe pele ga maitseboa le go fitlha ke ipusoloseditse mo babeng ba me!”—1 Samuele 13:10-14; 14:24.
Mafoko a ga Saulo a bontsha gore o ne a fetogile. A monna yo kwa tshimologong a neng a ikokobeditse e bile a na le tumelo mo Modimong, o ne a fetogile go nna motho yo o mabela? Le ka motlha Jehofa o ne a ka se ka a laela masole ano a a berekang ka thata e bile a le pelokgale gore a dire dilo tse Saulo a reng ba di dire. A mafoko a ga Saulo a a reng “go fitlha ke ipusoloseditse mo babeng ba me” a ka tswa a bontsha gore Saulo o ne a akanya gore ntwa eno e ka ga gagwe? A o ne a lebetse gore ntwa eno e ne e amana le Jehofa mme e sa amane ka gope le keletso e a neng a na le yone ya go ipusolosetsa, go tlotlomadiwa kgotsa go fenya?
Jonathane o ne a sa itse sepe ka taelo ya ga rraagwe. Jonathane o ile a boa a lapile go tswa kwa ntweng, mme o ne a tsaya thobane ya gagwe, a kgotlha tswina ya dinotshe a bo a ja mamepe a yone. O ne a lapologa mme a nna le maatla. Mongwe wa masole o ile a mmolelela se rraagwe a se buileng. Jonathane o ile a mo raya a re: “Rre o tlisitse matlhabisaditlhong mo lefatsheng. Tsweetswee, bonang kafa matlho a me a phatsimang ka gone ka gonne ke utlwile go le gonnye ga tswina eno ya dinotshe. Go ne go tla nna jalo bogolo jang ne fa batho gompieno ba ka bo ba jele thopo ya baba ba bone e ba e fitlhetseng! Gonne jaanong polao mo Bafilisitieng ga e a nna kgolo.” (1 Samuele 14:25-30) O ne a bua nnete. Jonathane o ne a ikanyega mo go rraagwe, mme seo se ne se sa reye gore o dumalana le sengwe le sengwe se rraagwe a se dirang le fa se le phoso. Batho ba ne ba mo tlotla ka ntlha ya seo.
Fa Saulo a sena go utlwa gore Jonathane o tlodile taelo ya gagwe, o ne a sa ntse a sa batle go dumela gore taelo ya gagwe ga e utlwale. Tota e bile o ne a batla gore ngwana wa gagwe a bolawe! Jonathane ga a ka a ganetsana le rraagwe kgotsa go kopa maitshwarelo. Utlwa gore Jonathane o ile a reng go bontsha gore o ne a se na bothata le go swa: “Ke fano! Mma ke swe!” Mme banna ba Iseraele bone ba ile ba re: “A Jonathane o tshwanetse go swa, ene yo o tlisitseng poloko e kgolo eno mo Iseraele? Go ka se direge! Jaaka Jehofa a tshedile, le fa e le moriri o le mongwe wa tlhogo ya gagwe ga o kitla o wela fa fatshe; gonne o ne a dira le Modimo mo letsatsing leno.” Go ile ga diragalang? Saulo o ile a ba reetsa. Baebele ya re: “Ka go rialo batho ba golola Jonathane, mme a se ka a swa.”—1 Samuele 14:43-45.
Jonathane o ne a itiretse leina le lentle mo bathong ka gonne o ne a le pelokgale, a bereka ka thata e bile a se na bothata le go swela batho ba bangwe. Seo se ile sa dira gore batho ba mo thuse fa botshelo jwa gagwe bo le mo kotsing. Le rona re tshwanetse go leka ka thata go itirela leina le lentle mo bathong. Baebele ya re go botlhokwa gore re itirele leina le lentle. (Moreri 7:1) Fa re etsa sekao sa ga Jonathane ka go itirela leina le lentle mo go Jehofa, ga a kitla a re lebala.
Maemo a Tswa mo Taolong
Le fa Saulo a ne a dira diphoso, Jonathane o ile a tswelela a dirisana le ene lobaka lo loleele. Jonathane o tshwanetse a bo a ne a maketse tota fa a bona rraagwe a sa tlhole a reetsa Modimo e bile a le mabela. Rraagwe o ne a tswa mo taolong mme Jonathane o ne a sa kgone go mo thusa.
Maemo a ile a tswa mo taolong le go feta fa Jehofa a ne a laela Saulo gore a ye go lwa le Baamaleke. Batho bano ba ne ba le bosula thata ka nako ya ga Moshe, ke ka moo Jehofa a ileng a porofeta gore setšhaba seno se ne se tlile go fedisiwa. (Ekesodo 17:14) Saulo o ne a laetswe gore a bolaye diphologolo tsotlhe go akaretsa le kgosi Agage. Saulo o ile a fenya ntwa eno mme ga go pelaelo gore Jonathane o ile a mo thusa fela jaaka a ne a tlhola a dira. Mme Saulo o ile a tlola taelo ya Modimo. Ga a ka a bolaya Agage le diphologolo e bile o ile a gapa le dikhumo tsa gagwe. Jehofa o ile a atlhola Saulo mme a laela Samuele gore a mo reye a re: “E re ka o ganne lefoko la ga Jehofa, ka jalo le ene o a go gana gore o se ka wa nna kgosi.”—1 Samuele 15:2, 3, 9, 10, 23.
Go ise go ye kae, Jehofa o ile a tsaya moya wa gagwe o o boitshepo mo go Saulo. Seo se ile sa dira gore Saulo a simolole go nna bogale thata le go tshoga thata ka dinako tse dingwe. Go ne go ntse jaaka e kete Modimo o ne a tshotse moya o o boitshepo a bo a mo naya moya o o sa siamang. (1 Samuele 16:14; 18:10-12) Jonathane o tshwanetse a bo a ne a utlwile botlhoko thata go bona rraagwe yo pele a neng a tlotlega, a fetogileng go nna motho yo a sa mo tlhaloganyeng. Mme seo ga se a ka sa dira gore Jonathane a tlogele go direla Jehofa. O ile a tshegetsa rraagwe ka mo a ka kgonang ka teng, ka dinako tse dingwe a bua puo phaa le ene mme gone ga a ka a tlogela Rraagwe yo o kwa legodimong e bong Jehofa.—1 Samuele 19:4, 5.
A o kile wa bona mongwe yo o mo ratang, gongwe mongwe wa losika a tswa mo tseleng? Seo se utlwisa botlhoko tota. Se se diragaletseng Jonathane se re gopotsa mafoko ano a mopesalema: “Fa rre le mme ba ne ba ka ntlogela, Jehofa o ne a tla ntshola.” (Pesalema 27:10) Jehofa ga a kitla a go latlha. Tota le fa batho ba ka go swabisa kgotsa ba go utlwisa botlhoko, Jehofa o tla go tlhokomela jaaka Rre yo o lorato.
Jonathane a ka tswa a ile a utlwa gore Jehofa o tlile go tsaya bogosi mo go Saulo. O ile a dirang? A go ka direga gore o ile a ipotsa gore ene o tla nna kgosi e e ntseng jang? A o ile a eletsa go baakanya dingwe tsa diphoso tsa ga rraagwe le go leka go nna kgosi e e ikanyegang le e e reetsang Modimo? Ga re itse gore Jonathane o ne a akanyang mme gone re a itse gore ga a ka a nna kgosi. A seno se raya gore Jehofa o ne a latlhile monna yono yo o ikanyegang? Nyaa. O ile a dira gore rekoto ya botshelo jwa ga Jonathane e kwalwe mo Baebeleng gore e nne sengwe sa dikai tse di gaisang tsa go nna tsala e e ikanyegang. Re tla utlwa ka botsala joo mo setlhogong se sengwe se se tla bong se bua ka Jonathane.


text:
A Baebele e ka Nthusa fa ke Tshwenyegile mo Maikutlong?
Karabo ya Baebele
Ee, ka gonne thuso e e di gaisang tsotlhe e tswa kwa “Modimong yo o gomotsang, yo o kgothatsang yo o lapolosang le yo o itumedisang ba ba tshwenyegileng.”—2 Bakorintha 7:6, The Amplified Bible.
Thuso e Modimo a e nayang ba ba tshwenyegileng mo maikutlong
Maatla. Modimo o go ‘lapolosa le go go itumedisa,’ e seng ka go tlosa mathata otlhe a gago mme ka go araba dithapelo tsa gago fa o rapela o kopa nonofo ya gore o lebane le one. (Bafilipi 4:13) O ka tlhomamisega gore o iketleeleditse go go reetsa ka gonne Baebele ya re: “Jehofa o gaufi le ba ba pelo e phatlogileng; mme o boloka ba ba moya o pitlaganeng.” (Pesalema 34:18) Tota e bile, Modimo a ka utlwa selelo sa gago o kopa thuso le fa o sa kgone go tlhalosa kafa o ikutlwang ka gone.—Baroma 8:26, 27.
Dikao tse di molemo. Mokwadi mongwe wa Baebele o ne a rapela Modimo a re: “Fa ke le mo botennyeng jwa tlalelo ke goela kwa go wena.” Fa mopesalema yono a tshwenyegile mo maikutlong o ne a gomodiwa ke go gakologelwa gore Modimo o batla go re itshwarela maleo. Mme o ne a raya Modimo a re: “Fa o ka bo o ne o boloka pego ya maleo a rona, ke mang yo o neng a ka se ka a atlholwa? Mme o a re itshwarela, gore re go boife.”—Pesalema 130:1, 3, 4, Good News Translation.
Tsholofelo. Le fa Modimo a re gomotsa gone jaanong, gape o re solofeditse gore o tla tlosa mathata otlhe a a dirang gore re tshwenyege mo maikutlong. Fa a diragatsa tsholofetso eo, “dilo tsa pele [go akaretsa le go tshwenyega mo maikutlong] ga di kitla di gakologelwa, le fa e le go tsoga mo pelong.”—Isaia 65:17.
Ntlha ya botlhokwa: Le fa Basupi ba ga Jehofa ba dumela gore Modimo o a ba thusa, le bone ba batla kalafi ya malwetse a a jaaka go tshwenyega thata mo maikutlong [clinical depression]. (Mareko 2:17) Le fa go ntse jalo, ga re buelele mofuta ope fela wa kalafi, re dumela gore mongwe le mongwe o tshwanetse go itirela tshwetso mo dikgannyeng tseno.


text:
Dikarabo Tsa Dipotso Tsa Baebele
A Modimo o reetsa dithapelo tsotlhe?
Modimo o reetsa batho ba ba tswang mo ditšhabeng tsotlhe. (Pesalema 145:18, 19) Lefoko la gagwe, Baebele, le re kgothaletsa go bua le ene ka sengwe le sengwe se se re tlhobaetsang. (Bafilipi 4:6, 7) Le fa go ntse jalo, dithapelo dingwe ga di itumedise Modimo. Ka sekai, ga a itumedisiwe ke dithapelo tse di boaboelediwang tse re di tshwereng ka tlhogo.—Bala Mathaio 6:7.
Gape, Jehofa ga a rate dithapelo tsa batho ba ba itlhokomolosang molao wa gagwe ka boomo. (Diane 28:9) Ka sekai, mo metlheng ya ditiragalo tsa Baebele, Modimo o ne a gana go reetsa dithapelo tsa Baiseraele ba ba neng ba na le molato wa go bolaya. E le gore Modimo a utlwe dithapelo tsa rona, re tshwanetse go latela melao ya gagwe e e rileng.—Bala Isaia 1:15.
Re tshwanetse go dira eng gore Modimo a re utlwe?
Re ka se kgone go rapela Modimo fa re se na tumelo. (Jakobe 1:5, 6) Re tshwanetse go tlhomamisega gore o teng le gore o amega ka rona. Re ka nonotsha tumelo ya rona ka go ithuta Baebele, ka gonne tumelo ya boammaaruri e theilwe mo bosuping le tsholofetso e e mo Lefokong la Modimo.—Bala Bahebera 11:1, 6.
Re tshwanetse go rapela ka tlhoafalo le ka boikokobetso. Tota le Morwa Modimo, Jesu, o ne a le boikokobetso fa a rapela. (Luke 22:41, 42) Ka jalo, go na le gore re bolelele Modimo gore a direng, re tshwanetse go leka go tlhaloganya melao ya gagwe ka go bala Baebele. Ka go dira jalo, re ka kgona go rapela go ya ka thato ya Modimo.—Bala 1 Johane 5:14.


text:
PUISANO LE MOAGELANI
A Modimo o a Amega fa re Boga?
Motlotlo o o latelang ke o o tlwaelegileng o mongwe wa Basupi ba ga Jehofa a ka nnang le one le moagelani. A re re Mosupi mongwe yo o bidiwang Katlego o etetse mosadi mongwe yo o bidiwang Goitsemang.
KE KA NTLHA YANG FA A LETLELETSE SENO GO DIREGA?
Katlego: Gompieno ke naya mongwe le mongwe pampitshana eno mo lefelong leno la lona. E na le setlhogo se se reng, A o Ka Rata go Itse Boammaaruri? Ya gago ke eno.
Goitsemang: A e amana le bodumedi?
Katlego: Ee. Ela tlhoko dipotso tse thataro tse di mo go yone. Ke efe ya dipotso tseno—
Goitsemang: Mma ke go emise fela foo. O tla bo o itshenyetsa nako ka go bua le nna.
Katlego: Ke ka ntlha yang fa o rialo?
Goitsemang: Go bua boammaaruri, ga ke itse le gore a ke dumela mo Modimong.
Katlego: Waitse, ke itumelela go bo o mpolelela boammaaruri. A nka botsa, a ka metlha o ne o ikutlwa jalo?
Goitsemang: Nnyaa, ke godile ke tsena kereke. Mme ga ke bolo go tlogela go ya.
Katlego: Ke a utlwa. Mma ke go bolelele gore ke nna mang. Leina la me ke Katlego.
Goitsemang: Nna ke Goitsemang.
Katlego: Ke itumelela go go itse, Goitsemang.
Goitsemang: Le nna ke itumelela go go itse.
Katlego: Goitsemang, ga ke fano go go pateletsa go dumela se nna ke se dumelang. Mme nka rata go go botsa sengwe. A go na le sengwe se se rileng se se dirileng gore o belaele gore Modimo o teng?
Goitsemang: Ee. Mmè o ne a amega mo kotsing ya koloi dingwaga di le 17 tse di fetileng.
Katlego: Ke maswabi go utlwa seo. A o ne a gobala?
Goitsemang: Ee, o sa le a golafala fa e sa le ka nako eo.
Katlego: Seo se utlwisa botlhoko tota. O tshwanetse wa bo o ile wa utlwa botlhoko thata.
Goitsemang: Thata. Ke ka moo ke ipotsang gore, Fa e le gore Modimo o teng ke ka ntlha yang fa a letleletse seno go direga? Ke ka ntlha yang fa Modimo a dira gore re boge jaana?
A GO PHOSO GO BOTSA GORE KA NTLHA YANG?
Katlego: Tsela e o ikutlwang ka yone le dipotso tsa gago di a utlwala. Fa re boga, go tlwaelegile gore re ipotse gore ke ka ntlha yang. Tota e bile, banna le basadi bangwe ba ba ikanyegang ba motlha wa ditiragalo tsa Baebele ba ile ba ipotsa jalo!
Goitsemang: Ruri?
Katlego: Ee. A o ka se itumelele gore ke go bontshe sekai sengwe go tswa mo Baebeleng?
Goitsemang: Nka itumelela seo.
Katlego: Ela tlhoko se moporofeti yo o ikanyegang e bong Habakuke a ileng a se botsa Modimo, jaaka go kwadilwe mo go Habakuke kgaolo 1, temana 2 le 3: “Ao tlhe Jehofa, ke tla tshwanelwa ke go goa ke kopa thuso ka lobaka lo lo kae, mme o sa utlwe? Ke tla ikuela kwa go wena ka lobaka lo lo kae gore o thuse mo thubakanyong, mme o sa boloke? Ke ka ntlha yang fa o dira gore ke bone se se utlwisang botlhoko?” A dipotso tseno di tshwana le tse o ntseng o di ipotsa?
Goitsemang: Ee, di a tshwana.
Katlego: Modimo ga a ise a ko a kgalemelele Habakuke go bo a ile a botsa dipotso tseo, e bile ga a ise a ko a reye Habakuke a re o tlhoka fela go nna le tumelo e e oketsegileng.
Goitsemang: Seo se a kgatlha.
JEHOFA O TLHOILE POGO
Katlego: Baebele e ruta gore Modimo o a bona fa re boga e bile o a amega.
Goitsemang: O raya jang?
Katlego: Mma ke go bontshe sekai sengwe se se mo go Ekesodo 3:7. A o ka rata go bala temana eo?
Goitsemang: Ke tla e bala. Ya re: “Mme Jehofa a oketsa a re: ‘Kwantle ga pelaelo ke bone pogisego ya batho ba me ba ba kwa Egepeto, e bile ke utlwile selelo sa bone ka ntlha ya bao ba ba gatelelang go dira; ka gonne ke itse sentle botlhoko jo ba bo utlwang.’”
Katlego: Ke a leboga. Go ya ka temana eno, a Modimo o a bona fa batho ba gagwe ba boga?
Goitsemang: Ee, go bonala go ntse jalo.
Katlego: Mme ga a akanye fela gore go direga eng. Lebelela gape karolo ya bofelo ya temana eo. Modimo o ne a re: “Ke itse sentle botlhoko jo ba bo utlwang.” A mafoko ao a utlwala e le a Modimo yo o sa amegeng?
Goitsemang: Nnyaa, le e seng.
Katlego: Ee ke boammaaruri, Modimo ga a bone fela gore re a boga mme gape go mo utlwisa botlhoko.
Goitsemang: Ke boammaaruri.
Katlego: O ntse o akantse ka seno, a re bale ka sekai se sengwe sa fa batho ba Modimo ba ne ba boga. Se mo go Isaia 63:9. Karolo ya ntlha ya temana eo ya re: “Mo matshwenyegong otlhe a bone, go ne go mo tshwenya thata.” Ka jalo, a o ka re Modimo o ne a amilwe ke go boga ga batho ba gagwe?
Goitsemang: Ee, go utlwala jalo.
Katlego: Goitsemang, boammaaruri ke gore, Modimo o amega thata ka rona e bile ga a rate go bona re boga. Fa re utlwa botlhoko, le ene o utlwa botlhoko.
KE KA NTLHA YANG FA A TSERE NAKO GO TSAYA KGATO?
Katlego: Pele ke tsamaya, go na le ntlha e nngwe gape e ke ratang go go bolelela yone.
Goitsemang: Ga go na bothata.
Katlego: Ela tlhoko gore Baebele e re ruta eng ka maatla a Modimo. Temana e ke akantseng ka yone ke Jeremia 10:12. A o ka e bala?
Goitsemang: Go siame. Ya re: “Ke Modiri wa lefatshe ka maatla a gagwe, Yo o tlhomamisang ka thata naga e e ungwang ka botlhale jwa gagwe, le Yo o phuthulotseng magodimo ka tlhaloganyo ya gagwe.”
Katlego: Ke a leboga. A re akanye ka temana eno go se kae. A Modimo o ne a tlhoka maatla a magolo go bopa lobopo lo logolo lono le sengwe le sengwe se se mo go lone?
Goitsemang: Ee.
Katlego: Jaanong, fa e le gore Modimo o na le maatla a go bopa sengwe le sengwe se se re dikologileng, a ga re a tshwanela go lebelela gore o tshwanetse a bo a na le maatla a go laola popo ya gagwe?
Goitsemang: Gone.
Katlego: Akanya gape ka mmè wa gago. Ke ka ntlha yang fa go go utlwisa botlhoko go mmona a boga?
Goitsemang: Ka gonne ke a mo rata. Ke mmè wa me.
Katlego: Mme fa o ne o na le maatla a go mo fodisa gompieno, a o ne o tla mo fodisa?
Goitsemang: Ee, ke ne ke tla mo fodisa.
Katlego: Akanya gore seo se kaya eng. Baebele e re ruta gore Modimo o a re bona fa re boga, o re utlwela botlhoko e bile o na le maatla a magolo. Ka jalo, a o kile wa akanya gore Modimo o tlhoka boikgapo go le kana kang gore a se ka a tsaya kgato ka bonako go fedisa pogo ya rona?
Goitsemang: Ga ke ise ke ko ke akanye ka gone ka tsela eo.
Katlego: A seo ga se reye gore o na le lebaka le le utlwalang la go bo a ise a tseye kgato go fedisa mathata a rona? *
Goitsemang: Hmm, a ka tswa a na le lebaka le le utlwalang.
Katlego: Founo ya gago e a lela, ka jalo, mma ke re ke tla boa gape mo nakong e e tlang go tla go tsweletsa motlotlo.
Goitsemang: Ke a leboga. Nka itumelela seo. *
A go na le kgang nngwe mo Baebeleng e o ileng wa ipotsa ka yone? A o ka rata go itse ka dilo dingwe tse Basupi ba ga Jehofa ba di dumelang kgotsa dilo tse ba di dirang? Fa go le jalo, o se ka wa okaoka go botsa mongwe wa Basupi ba ga Jehofa. O tla itumelela go tlotla le wena ka dipotso tseo.
^ ser. 61 Fa o batla tshedimosetso e e oketsegileng bona kgaolo 11 ya buka ya Totatota Baebele e Ruta Eng? e e gatisitsweng ke Basupi ba ga Jehofa.
^ ser. 64 Setlhogo sa mo isagweng sa motseletsele ono wa ditlhogo se tla tlotla ka lebaka la go bo Modimo a letleletse pogo.


text:
Wikipedia:Ntlo ya tee
Lefelo le le iketeleng kwa o ka botsang dipotso
ka go fetola le go dirisa Wikipedia
Kitsiso: Dipotso tse dišha di bongwa ko tase.itse se dipotso di a sutlhiwa mo malatsing a mabedi go ya ko a mararo.
Phatwe 2022[Fetola Motswedi]
Petelelo ya basadi e ka fedisiwa jang? 41.150.208.226 21:26, 10 Phatwe 2022 (UTC)
Dumela 41.150.208.226 amogelesega mo Wikipedia ya Setswana, re ka go thusa fela ka go kwala dipego kana ka sengwe fela se se amanang le Wikipedia, fa o batla thuso ka Petelelo ya basadi o ka bua le makalana a a thusang ka Petelelo ya basadi sekai ke mapodisi, fa o batla go itse thata ka Wikipedia ya Setswana o ka botsa go ne fa, kana o ka bona matseno a Wikipedia ya Setswana ke a leboga. RebelAgent bua le nna 01:52, 11 Phatwe 2022 (UTC)


text:
Dingwaga di le dintsi tse di fetileng, kwa motsenaneng o o kgakala-kgakala, go ne go na le mosetsana yo montle a bidiwa Sefako. Sefako o ne a gapa dipelo di le dintsi tsa banna mo motseng. Ba ne ba kwala dipina le maboko ba galaletsa bontle jwa gagwe. Fela Sefako o ne a se na kgatlhego ya go nyala ope magareng ga bona, mme se se ne sa šakgatsa rraagwe mo go maswe ka gonne o ne a akanya gore ke nako ya gore morwadi wa gagwe a nyalwe.
Se Sefako a neng a sa se itse ke gore o ne a na le mongwe yo sa tlwaelegang yo o neng a mo rata mo sephiring! Mme moeletsi wa sephiri e ne e le kwena e e neng e nna mo nokeng e a neng a gelela metsi mo go yona. Tsatsi lengwe le lengwe, diura di se kae pele letsatsi le tlhaba, Sefako o ne a tsamaya mo leribeng la noka ka nkgo ya gagwe go gelela metsi a go apaya dijo tsa go lalela.
Sefako o ne a itlwaeditse go rapama metsotswana e se mekae ka fa tlase ga setlhare se o se ratang fa a fetsa go gelela metsi mo nokeng. Ka gale kwena e ne e iphitlha mo metsing e mo lebile a robetse. E ne e eletsa go bua le ene fela e sa itse gore e ka bua nae jang kwa ntle ga go mo tshosa.
Ka lengwe la malatsi kwena ya ipeta sebete go tla gaufi le Sefako morago ga go tshwarwa ke boroko. Kwena e e neng e phophoma lorato e ne e itumetse go nna gaufi le Sefako mme ya simolola go opela ka lorato le o mo ratang ka lona.
Sefako o ne a utlwa pina e e monate a ntse a pitikologa mo borokong, a akanya gore o a lora. Kwena e ne e sa batle gore Sefako a phaphame mo borokong gore a mmone, ka jalo a nwela mo metsing ka bonako.
Se se ne sa diragala gape mo letsatsing le le latelang…le lengwe le le latelang… le le latelang gape. Sefako o ne a utlwa kwena e mo opelela mo borokong fela fa a phaphama, a fitlhela go se ope mo tikologong. O ne a utlwa fela matlhare a gwasa ka bofefo gammogo le maradu a lelela dinamane kgakajana.
Molodi wa pina o ne wa gapa maikutlo a gagwe, mme Sefako o ne a rata go bona moopedi le go feta. Ka jalo Sefako a simolola go batla lentswe le le molodi go tswa mo matlhakeng, ditlhareng le mo bojannyeng fela a se bone ope.
Ka letsatsi lengwe, Sefako a tsaya tshwetso ya gore ga a kitla a tswelela go batla moopedi wa dikgakgamatso gape. Boemong jwa se, o ne a batla go tshwara mong wa lentswe le le molodi!
Sefako a tswelela go ga metsi kwa nokeng jaaka tlwaelo fa a fetsa a ya go lala ka fa tlase ga setlhare se o se ratang a itira yo o tshwerweng ke boroko. Jaaka tlwaelo, kwena e e neng e phophoma lorato ya gagabela mo leribeng la noka go mo opelela.
Erile fa Sefako a utlwa lentswe le le molodi, a bula matlho ka bonako mme a fitlhela matlho a gagwe a lebagane le a …KWENA!
Sefako o ne a tshogile thata! Ka bonako, kwena ya gagabela mo dinaong tsa gagwe, e itaya nkgwana ya gagwe ya letsopa e tshololela metsi fa fatshe. A simolola go tshabela mo leribeng la noka, ka bomadimabe, a relela mo letlapeng mme a wa, a itaagana fa fatshe ka modumo o mogolo. Kwena e e neng e phophoma lorato, e e neng e mo setse morago, e ne e le gaufi e mo lebile. E rile fa e atamela, Sefako a aparelwa ke letshogo.
“O seke wa tshoga,” ga bua kwena ka boikobo. “Ke ne ke go leba o rapame fa tlase ga setlhare malatsi a le mantis, fela ga ke ise ke go tlhasele. Goreng nka fedisa botshelo jwa gago jaanong?” Ka jalo kwena ya simolola go opela pina e e thobang maikutlo mme pelo ya ga Sefako ya ritibala.
Jaaka letshogo le fedile, mosetsana yo montle a nna fa fatshe mme a reetsa lentswe le le neng le mo ama pelo le maikutlo.
Morago ga fa, Sefako o ne a tabogela kwa nokeng go kopana le kwena e e opelang phirimane nngwe le nngwe, mme morago ga sebaka, a swetsa gore o batla go nyala kwena.
Kwa bokhutlong, a ipetsa mafatlha go bolelela rraagwe.
Rraagwe Sefako o ne a swabile nko go feta molomo! “A mme kwenanyana e ya gago e na le dikgomo tsa go duela bogadi?” a botsa a šakgetse. “A e tla kgona go go naya bana le go go agela lelapa?”
Le fa e le gore rraagwe Sefako o ne a sa mo rebolela go nyala kwena, maikutlo a gagwe ga a ka a fetoga. E rile fa rraagwe a lemoga gore morwadiagwe ga a kitla a fetola maikutlo, a mo lotlelela mo ntlwaneng nngwe ya mo motseng. Letsatsi lengwe le lengwe fa tadi e amusa, a mo tlisetsa dijo le go mo lekola fa a itekanetse.
Fela ka letsatsi lengwe rraagwe Sefako a lebala go lotlela mojako ya ntlwana. Sefako a ema nako e telejana go netefatsa gore go bolokesegile pele a bula mojako mme ka bonako a tshabela kwa nokeng.
E rile fela fa a goroga, Sefako a goa, “Kwena, Kwena, ke nna Sefako!” Kwena, e e neng e mmatla ka tlhwaafalo malatsi a le mantsi, ya biloga mo metsing go mo dumedisa.
Mo letsatsing le le latelang, rraagwe Sefako a lemoga gore o nyeletse, mme a šakgala thata! E rile a ntse a betilwe ke pelo, a phamola molamu mme a latela motlhala wa dinao tsa morwediagwe go ya kwa nokeng. O ne a ipeditse mafatlha gore o tlile go thibela morwediagwe go nyala kwena.
Erile fa a goroga mo losing lwa noka, a bona Sefako a thuma mo nokeng mme kwena e le ka fa thoko ga gagwe.
“Sefako, Sefako,” a goa. “Boa o tle kwano gona jaanong! Ga wa letlelelwa go nyala kwena eo.”
Sefako a retolola tlhogo ya gagwe mme a laela rraagwe ka go tsholetsa seatla mme a tswelela go thuma le kwena. Rre yo o mo kutlobotlhokong a leba go se se o ka se dirang jaaka morwadie le kwena ba nyelela mo metsing.
E rile morago ga sebaka se seleele, Sefako a boa jaaka moeng mo motseng. Pelo ya ga rraagwe e ne e phophoma ka boitumelo go mmona. O ne a mo tlhoafaletse thata, mme mo sebakeng se, o ne a itse gore a direng.
“Ke a lo amogela, ke lo amogela bobedi jwa lona,” a bua jalo, a taboga go dumedisa Sefako le kwena. A boa a leba kwena mme a re, “O amogetswe mo lelapeng la rona.”
* Sefako o ne a rata kwena thata. A o akanya gore go a kgonagala go rata kwena? Goreng o ka e rata kgotsa wa se e rate?
* Fa e le gore o ne o ka nna tsala ya phologolo, ke phologolo e fe e o neng o ka itlhophela yona, goreng o tlhopha yona?
* Thala setshwantsho sa phologolo e o e ratang. Kwala pina kgotsa leboko ka phologolo e o e ratang.


text: 2 Ka jalo, tlogelang go dira bosula,+ go tsietsa, boitimokanyi, lefufa le mefuta yotlhe ya go seba.2 Fela jaaka masea a a sa tswang go tsholwa a tlhologelelwa mashi,+ le lona tlhologelelwang mashi a a phepa* a lefoko la Modimo, gore ka one lo tle lo gole lo bo lo bolokwe,+3 fa fela lo iponetse* gore Morena o pelonomi.4 Fa lo tla mo go ene, yo e leng leje le le tshelang le le gannweng ke batho+ mme le ne la tlhophiwa ke Modimo e bile le le tlhwatlhwakgolo mo go ene,+5 lona ba lo leng maje a a tshelang lo ntlo e e agilweng ka moya wa Modimo+ gore lo nne baperesiti ba ba tlhophetsweng Modimo, gore lo ise ditlhabelo tse di dumalanang le moya wa Modimo+ e bile di amogelesega mo go ene ka Jesu Keresete.+6 Gonne Lokwalo lwa re: “Ke tlhoma leje le le tlhophilweng mo Siona, leje la sekhutlo* la motheo le le tlhwatlhwakgolo, mme ga go na ope yo o dumelang mo go lone yo o tla swabisiwang ka gope.”+7 Ka jalo, lo mo tsaya a le tlhwatlhwakgolo ka gonne lo dumela mo go ene; mme ba ba sa dumeleng mo go ene go kwadilwe ka bone go twe, “leje le baagi ba neng ba le gana,+ jaanong le fetogile leje le legolo la sekhutlo”*+8 le “leje le le kgopang le lefika le le kgopisang.”+ Ba a kgopiwa ka gonne ga ba ikobele lefoko. Jono ke bokhutlo jo bo ba letetseng.9 Mme lona lo “lotso lo lo tlhophilweng; lo setlhopha sa dikgosi tse e leng baperesiti, lo setšhaba se se boitshepo,+ lo batho ba Modimo a ba tlhophileng,+ gore lo bolele ka bopelonomi jwa gagwe gongwe le gongwe,”+ yo o neng a lo bitsa gore lo tswe mo lefifing mme a lo isa mo leseding la gagwe le le gakgamatsang.+10 Gonne lo kile lwa bo lo se setšhaba sa Modimo, mme jaanong lo setšhaba sa gagwe;+ lo kile lwa bo lo sa utlwelwe botlhoko, mme jaanong lo utlwetswe botlhoko.+11 Ka jalo baratwa, e re ka lo le batswakwa le baagi ba nakwana,+ ke lo rotloetsa gore lo tswelele lo ithiba mo dikeletsong tse di sa siamang+ tse di lwang le lona.+12 Tswelelang lo itshwere sentle mo ditšhabeng,+ gore fa ba lo latofatsa ka gore lo dira dilo tse di bosula, ba iponele ditiro tsa lona tse dintle+ mme ba galaletse Modimo mo letsatsing la fa a tla go atlhola.13 Ikobeleng se Morena a se batlang ka go ikobela taolo nngwe le nngwe e e tlhomilweng ke batho,+ e ka tswa e le kgosi+ ka gonne e na le maemo a a kwa godimo14 kgotsa balaodi ka gonne ba tlhomilwe ke kgosi eo gore ba atlhole batho ba ba bosula le gore ba akgole ba ba dirang molemo.+15 Gonne Modimo o batla gore lo dire dilo tse di molemo, gore lo tle lo didimatse* batho ba ba se nang tlhaloganyo ba ba buang dilo tse di sa siamang ka lona ka gonne ba se na kitso.+16 Lo batho ba ba gololesegileng,+ mme lo se ka lwa dirisa kgololesego ya lona go dira dilo tse di bosula,+ go na le moo tshelang ka tsela e e tshwanelang batho ba ba direlang Modimo.+17 Tlotlang batho botlhe,+ ratang bakaulengwe botlhe,+ boifang Modimo,+ tlotlang kgosi.+18 A batlhanka ba ikobele beng ba bone mme ba ba tlotle thata,+ e seng ba ba molemo le ba ba bonolo fela, mme gape le ba go seng motlhofo go ba itumedisa.19 Gonne ke selo se se itumedisang fa mongwe a itshokela mathata* e bile a boga ka tsela e e sa tshwanelang ka gonne a lwela go nna le segakolodi se se phepa fa pele ga Modimo.+20 Gonne go na le molemo ofe fa lo itewa ka gonne lo dira boleo lo bo lo itshokela seo?+ Mme fa lo boga ka gonne lo dira molemo, seo se itumedisa Modimo.+21 Tota e bile, Modimo o lo tlhophile gore lo boge ka tsela eno e e sa tshwanelang, ka gonne Keresete le ene o ne a boga ka ntlha ya lona,+ a lo tlhomela sekao gore lo se latele gaufiufi.*+22 Ga a ka a dira boleo bope,+ e bile ga a ka a tsietsa ope.+23 Fa a ne a tlhapadiwa,*+ ga a ka a tlhapatsa* ope.+ Fa a ne a boga,+ ga a ka a tshosetsa ba ba neng ba mmogisa, mme o ne a ineela mo go Ene yo o atlholang+ ka tshiamo.24 Ene ka boene o ne a rwala maleo a rona+ ka mmele wa gagwe mo koteng,*+ gore re tle re gololwe mo maleong mme re tshelele go dira se se siameng. Mme “lo ne lwa fodisiwa ka dintho tsa gagwe.”+25 Gonne lo ne lo tshwana le dinku tse di timetseng,+ mme jaanong lo boetse kwa modiseng+ le kwa molebeding wa lona.